text:
Allýsingar: Landingarmiðstøð: Øll løggildað landingarstøð. Landing: landa fiskin, vaska lastina, kassar/kør umborð, skotta upp. Støddarflokking: sambært skjali um støddarflokking. Ísing: allur fiskur ísast sambært kunngerð nr. 161 frá 18. des.1995. Merking: sambært § 7, stk 3 í hesi reglugerð. Dagmerking: er datomerking har elsti fiskurin verður merktur 1.
§ 1.
Endamálið við reglugerðini
Stk. 1. Endamálið við reglugerðini er at tryggja, at somu mannagongdir verða brúktar til innviging, støddarskiljing, ísing, goymslu, merking, vikling v.m. á øllum landingarmiðstøðum, tá ið fiskur verður keyptur og seldur.
§ 2.
Hvat og hvønn fevnir reglugerðin um
Stk. 1. Reglugerðin fevnir um allar landingarmiðstøðir, sum landa fyri onnur.
Stk. 2. Ein landingarmiðstøð er eitt felag ella ein persónur við einari av fiskiveiðueftirlitinum góðkendari innvigingarskipan, sum landar skip fyri uppboðssølu, fiskakeyparar ella -seljara.
§ 3.
Ábyrgd hjá landingarmiðstøðini
Stk. 1. Landingarmiðstøðin hevur ábyrgd av, at henda reglugerð verður hildin.
Stk. 2. Landingarmiðstøðin hevur ábyrgdina av, at góðskustøðið á fiskinum ikki versnar meira enn tað, ið nátúrliga kemst av handfaringini av fiskinum á landingarmiðstøðini, og at dagmerkingin verður varðveitt undir landingini.
Stk 3. Landingarmiðstøðin hevur ábyrgdina av, at tann fiskur, ið er seldur um uppboðssølu, verður útflýggjaður keypara samsvarandi reglugerð um uppboðssølu, annars sum avtalað millum landingarmiðstøð og keypara.
§ 4.
Avtala um landing
Stk. 1. Báturin/skipið ger avtalu við landingarmiðstøðina um landing.
§ 5.
Innvigan og støddarskiljing
Stk. 1. Fiskurin verður skildur í fiskasløg, aldursbólkar, og evt. støddir, samsvarandi teimum fráboðanum, ið verða givnar frá seljara ella uppboðssøluni.
Stk. 2. Vigað verður soleiðis, at allur fiskur, sum verður støddarskildur, skal vigast. Verður fiskaslag selt samlað í kassum, verður stakroynd tikin av fiskinum. Stakroyndin skal vísa miðalvekt í kassunum, og støddarbýtið á fiskaslagnum.
Stk. 3. Stakroynd verður tikin soleiðis um og í tann mun keypari og seljari koma ásamt um tað:
- Partí størri enn 10 tons - 10% til stakroynd
- Partí millum 5 – 10 tons -15 % til stakroynd
- Partí minni enn 5 tons -20 % til stakroynd
- Minsta stakroynd er 10 kassar, ella 2 kør.
Eru fleiri keyparar, sum hava keypt meira enn 5 tons av sama partíði, skal stakroynd takast av fiskinum hjá hvørjum keypara sær. Um keypari og seljari koma ásamt um tað, kann undantak gerast frá hesi reglu.
Stk. 4. Við innviging verða 3% roknað frá fyri vatn og drypptap.
§ 6.
Uppgerð av landingum
Stk. 1. Tá landað er, skal uppgerð yvir landingina sendast seljara ella uppboðssølu. Hetta verður gjørt beinanvegin báturin/skipið eru liðugt landað.
Stk. 2. Uppgerðin skal vísa vekt, dagmerkingar og støddarbýtið av hvørjum partíði. Eisini skal uppgerðin vísa, hvussu nógv hvør einkultur keypari hevur fingið av fiski, kassum/kørum og plattum og skal sendast keypara, seljara, uppboðssølu skjótast møguligt eftir, at fiskurin er vigaður.
Stk. 3. Allar útreiðslur viðv. landingini, sum landingarmiðstøð/uppboðssøla krevur inn, skulu eisini standa á uppgerðini.
§ 7.
Fráboðan og avskipan
Stk. 1. Landingarmiðstøðin skal boða seljara (uppboðssøluni) frá, um tað útbjóðaða ikki samsvarar við útbjóðingarupplýsingarnar. Hesir boða síðani keypara frá.
Stk. 2. Tá liðugt er at landa, og fiskurin er klárur at avskipa, skal keyparin skjótast gjørligt hava fráboðan um vekt, støddarbýtið, og um hvussu nógvir kassar/kør og plattar fylgja við fiskinum.
Stk. 3. Áðrenn fiskurin verður avskipaður, skal hann ísast væl. Kassar skulu viklast í plast og frámerking skal setast á hvørt einkult partí, um keypari ynskir tað.
Stk. 4. Frámerkingin av fiskinum skal innihalda fylgjandi upplýsingar um partíðið:
- Keypari
- Seljari
- Fiskaslag og stødd
- Aldursbólkur
- Veiðubyrjan
- Landingarstað og dagfesting
§8
Rigga skipið til
Stk. 1. Tá liðugt er at landað, skal fiskalastin vaskast væl. Hevur báturin/skipið hylla last, verður skottað uppaftur. Hevur báturin/skipið kassar ella kør, skulu hesi vaskast og flýggjast umborðaftur.
Stk. 2. Skal landingarmiðstøðin útvega bátinum/skipinum ís ella agn, verður hetta gjørt uppá rokning.
§ 9
Endurgjaldskrøv
Stk 1. Um keypari klagar um, at fiskurin ikki er samsvarandi útbjóðingarupplýsingarnar, skal hetta gerast áðrenn fiskurin ferð av landingarmiðstøðini.
Stk 2. Um keyparin, tá hann hevur móttikið fiskin sær, at fiskurin ikki er samsvarandi upplýsingum givnir sambært grein 6 stk 2 og tí hann væntaði, skal hann boða uppboðssøluni og landingarmiðstøðini frá beinanvegin.
Stk. 3. Um tað kann ávísast, at landingarmiðstøðin hevur misrøkt sínar skyldur sambært hesi reglugerð, kann tað viðføra endurgjaldkrøv og/ella, at tiltøk verða sett í verk mótvegis landingarmiðstøðini.


c: text/html

text:
NCP-umboð
Øll lond, sum hava atgongd til H2020, hava sett í starv sonevnd National Contact Points, ella NCP-umboð. Hetta eru fólk, sum hava til uppgávu at kunna og hjálpa áhugaðum og møguligum luttakarum í granskingarverkætlanum.
Uppgávan hjá føroysku NCP-umboðunum er at kunna um møguleikar fyri føroyingar at luttaka í evropeisku-granskingini, sum er fevnd av Horizon 2020, um møguleikar hjá øðrum londum at luttak í gransking í Føroyum og at veita vegleiðing í hesum sambandi.
Føroysku NCP-umboðini eru:
Maria Húsgarð, samskipari, Granskingarráðið, tel. 567802, t-post: maria[kurla]gransking.fo
Ábyrgdarøki: Legal & Financial, Matvørur, landbúnaður, fiskivinna og biotøkni,
Orka, Umhvørvi og veðurlagsbroytingar, Sosial- og búskaparvísindi og hugvísindi, Marie Sklodowska-Curie Action, Science with and for Society og ERC
Annika Sølvará, Granskingarráðið, tel. 567803, t-post: annika[kurla]gransking.fo
Ábyrgdarøki: National Coordinator, Granskingarinfrakervi, Heilsa, Trygd, Joint Research Centre
Mathea Hilduberg, Vinnuframi, tel. 553300, t-post: mh[kurla]vinnuframi.fo
Ábyrgdarøki: SME/smáar og miðalstórar fyritøkur, Kunningar- og samskiftistøk
NCP umboð í øðrum londum:
NCP umboð í øðrum londum síggjast á Participant Portal her

robotstxt: allowed

filter: keep


text:
Eitt orð, sum tykist at vera sera torført at handfara hjá mongum, er orðið mánaður, og tað man vera eins ofta skeivt bent, sum tað er rætt bent. Orsøkin er, at tað kemur í bland við orðið máni, sum flestøll brúka í talu, og sum er vanligt veikt bent kallkynsorð. Í skrift verður stovnurin mánað- settur í staðin fyri mán-, og endingarnar í máni skoyttar uppí. Men mánaður er sterkt bent kallkynsorð og verður bent sum eitt nú vinur. Tað eitur sostatt ikkimánaði í hvørfalli eintali, sum ofta er at síggja, men mánaður, t.d. Januar er fyrsti mánaður í árinum. Og tað eitur ikki mánaða í hvønn- og hvørjumfalli, men mánað í hvønnfalli, t.d. Tað hendi seinasta mánað, og mánaði í hvørjumfalli, t.d. Tað hendi í januarmánaði. Í fleirtali eitur tað ikki mánaðar, men mánaðir, t.d. Tað eru tólv mánaðir í árinum.
Og í februarmánaði í ár eru tað, sum flestum kunnugt, 29 dagar. Tað er tí, at leypár er í ár. Hetta er so eisini ein áheitan á fjølmiðlafólk og onnur um at brúka føroyska orðið leypár heldur enn skotár, sum vit hava úr donskum.


text:
Tíðindi
12. oktober 2018
Tá ið eg var tannáringur, afturi í áttatiárunum, var ikki vanligt, at vit sluppu til nakran fyrilestur, stovnsvitjan, sjónleik ella tiltøk uttan fyri skúlans gátt. Undirvísingin í fólkaskúlanum fór fram inni í skúlastovuni, og foreldrini hvørki spurdu ella viðmerktu nakað skúlanum viðvíkjandi. Við nátturðaborðið varð sagt frá, hvussu hevði gingist til royndir og próvtøkur. Karakterbókin varð víst fram, og annað av foreldrunum váttaði skrivliga, at viðkomandi hevði sæð metið. Litið varð á okkum, at vit tóku skúlan í álvara. Álitið var stórt bæði á skúlan og á okkum ungu.
Nú á døgum verða vit sum skúli boðin til eitt tiltak fyri og annað eftir – uttan fyri skúlans veggir. Sum flokslærari í einum 8. flokki í tríggjar vikur havi eg longu fingið trý tilboð. Sum lærari vilt tú næmingunum tað besta, og hesi tilboð uttan fyri skúlan krevja, at lærarin setir seg væl inn í, hvat tað snýr seg um, og fyrireikar næmingarnar nakað; men mest umráðandi er tó eftirmetingin av tiltakinum. Funnin fressur hjá læraranum at fáa gott og gevandi kjak í flokkinum. Sjálvandi skulu næmingarnir ikki bara uppliva nakað, men veruliga hugsa og meta um tiltakið. Hetta álit, haldi eg, mugu øll hava á lærarum. Eitt er so vist, og tað er, at næmingarnir eru skilagóðir og spyrjandi, og sostatt er tann lærarin, ið ikki eftirmetir slík tiltøk, ikki høgt í metum hjá næmingunum. Tað eri eg sannførd um. Havi sjálv álit á, at lærarar taka slíkt í álvara, tí hvat er meira gevandi enn eitt gott kjak við næmingar, ið eru tannáringar?
Í dag eru foreldur meira kritisk, og alt gott um tað, men hvat við góðum samrøðum heima við hús? Havi ofta varhuga av, at foreldur og børn samskifta sjáldan um samfelagslig viðurskifti og annað, ið fer fram alment. Veit, øll hava so nógv at takast við, og tøknin ger eisini tað, at tíð ikki er til góðar samrøður millum børn og vaksin, tíansheldur aðra samveru í tí dagliga, har ein ger okkurt saman, sum at seta niður epli, fara á flot, ganga ein túr í náttúruni o.s.fr. Tannáringar eru eisini kritiskir og geva bæði lærarum og foreldrum skoðsmál. Øll eiga vit at gleðast um tað og ikki verða bangin fyri, at næmingar lata seg tøla av hvørki einum ella øðrum – bara soleiðis. Tað havi eg, í hvussu so er.
Í áttatiárunum, tá ið eg var tannáringur, var samrøðan í hásæti. Minnist, hvat foreldur, ommur, abbar og onnur søgdu og hildu. Minnist eisini, hvat lærarar mínir søgdu og greiddu frá. Haldi, hesir lærarar vóru sera vísir og dugdu væl at standa fyri. Veit ikki, um teir høvdu tímað at farið út úr skúlanum til fyrilestrar við okkum næmingum, men havi eina turkatrúgv á, at um so var, so høvdu teir verið kritiskir og skapað kjak um bæði innihald og orðaval o.a.
Tískil er tað eingin ivi í mínari sál um, at lærarar í dag mugu kýta seg nógv. Uppaftur meira enn lærarar fyrr. Sjóneyka er á okkum alla tíðina, og næmingar himprast ikki við at meta um alt og ikki minst okkum lærarar. Vert at hava í hyggju!
Klumma eftir Jacobu Lervig, lærara í Eysturskúlanum, í Skúlablað nr 5, 2018.
Savnsmynd
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Avtala millum Fíggjarmálaráðið og Føroya Lærarafelag um, hvussu lærarastørv verða flokkað og lønt
§ 1. Lønin er ásett í galdandi lønartalvum.
§ 2. Lærarar. Útoyggjalærarar við setanarbroti millum 0,52 og 0,85:
18-1
18-4
20-3
21-4
23-4
29-1
29-2
§ 3. Einalærarar. Útoyggjalærarar við setanarbroti hægri enn 0,85:
27-1
28-1
29-1
29-2
31-2
§ 4. Fyrstulærarar
næmingar flokking
0-39 31-2 31-3
40-69 32-2 33-1
70-99 33-1 34-1
100- 35-1
§ 5. Deildarleiðarar
Í skúla, har undirvíst verður á ymiskum deildum, sum eru langt frá hvør aðrari, og har meir enn ein deild hevur ávísa stødd, kann deildarleiðarastarv verða skipað.
Stk. 2. Deildarleiðarastørv verða flokkað soleiðis:
Trongisvágur 33-1
Runavík 34-1
Stk. 3. Verður nýtt deildarleiðarastarv skipað, sum ikki higartil er flokkað, verður flokkingin ásett í samráð við felagið.
§ 6. Varaskúlastjórar
Varaskúlastjórastarv verður skipað í øllum skúlum, sum hava fleiri enn 300 næmingar.
Stk. 2. Varaskúlastjórastarv verður skipað í øllum teimum skúlum, sum hava framhaldsdeild (8. – 10. flokk), sama ger, hvussu nógvir næmingar eru.
Stk. 3. Varaskúlastjórastørv verða flokkað soleiðis:
Næmingar Flokking
0-149 31-3
150-249 33-1
250-399 34-1
400-550 35-1
551-849 36-1
Stk. 4 Varaskúlastjórar á størstu skúlnum (ein í hvørjum)
Næmingar Flokking
700-849 37-1
§ 7. Skúlastjórar
Skúlastjórastørv verða skipað í øllum skúlum, ið hava fleiri enn 200 næmingar.
Stk. 2. Skúlastjórastarv verður skipað í øllum teimum skúlum, sum hava framhaldsdeild (8.–10. flokk), sama ger, hvussu nógvir næmingar eru.
Stk. 3. Skúlastjórastørv verða flokkað soleiðis:
Næmingar Flokking
0-249 35-1
250-399 36-1
400-499 37-1
500-599 38-1
600-699 39-1
700-899 40-1
§ 8. Tali- og hoyrilærarar
23-2
23-3
23-4
24-4
25-4
30-3
§ 9. Savnslærarar
30-3
§ 10. Serráðgevar, ritstjórar, ráðgevar í NÁM
30-1
30-2
30-3
32-2
§ 11. Leiðari í NSR – tænastu
35-1
§ 12. Undirvísingarleiðarar
35-1
Viðbót verður latin sambært galdandi lønartalvu
§ 13. Leiðarin í Skúlanum á Trøðni
36-1
§ 14. Leiðarin á Rásini
33-1
§ 15. Flokkanargrundarlag
Verður næmingatalið brúkt sum flokkanargrundarlag, so eigur at verða roknað eftir næmingatalinum tann 1. september.
Stk. 2. Fer næmingatalið í einum skúla ella kommunu (skúlaøki) niður um ásetingarnar um starvsflokkanir sum varaskúlastjóri ella skúlastjóri, verður flokkanin broytt, tá ið størv verða leys.
§ 16. Annað starv
Lærari, ið verður settur í lægri lønarflokki enn í starvinum frammanundan, fær lønaraldurin í tí hægra starvinum við.
Lærari, ið verður settur í starv í hægri lønarflokki enn í starvinum frammanundan, verður løntur eftir nærmasta hægra lønarstigi í nýggja lønarflokkinum. (galdandi frá 1. mars 2001)
§ 17. Tímalønir
Lærari í starvi í fólkaskúlanum fær fyri leysar vikartímar eina samsýning sambært galdandi lønartalvu.
Stk.2. Lærari, sum er ikki í starvi í fólkaskúlanum, fær fyri leysar tímar eina samsýning, sum fyri hvønn tíman er árslønin í 29.2 býtt við 2080 býtt við 60 faldað við 85.
Stk. 3. Sergreinalærarar fáa fyri hvønn undirvísingartíma eina samsýning, sum er roknað sum árslønin í 23.2 býtt við 2080 býtt við 60 faldað við 85.
Stk. 4. Tey, sum hava ikki læraraútbúgving, fáa fyri hvønn undirvísingartíma eina samsýning, sum er 80% av árslønini í 18.1 býtt við 2080 býtt við 60 faldað við 85.
§ 18. Yvirtíðarløn
Tímar, sum fara útyvir ársnormin, verða at rokna og løna sum yvirtíð (er í forritinum hjá MMR nevnt tímajavni). Yvirtíðargjaldið verður vanliga býtt javnt yvir 12 mánaðir. Yvirtíðargjaldið verður roknað soleiðis:
Tímalønin verður roknað sum ársløn býtt við 2080.
Yvirtímalønin verður roknað sum tímaløn faldað við 1,39.
Yvirtíðargjaldið fyri árið verður roknað sum yvirtímaløn faldað við tímajavna.
Yvirtíðargjald um mánaðin er so ein tólvtapartur av hesum.
§ 19. Førleikaviðbót
Førleikaviðbót kann latast fyri eftirútbúgving. Hesar viðbøtir eru førleikaviðbøtur og eru knýttar at starvinum. Fyri at kunna fáa førleikaviðbót, skal útbúgvingin verða kravd og eftirútbúgvingin skal verða frá góðkendum útbúgvingarstað. Sjálvt um lærari hevur tikið meira enn eina eftirútbúgving, so verður bara ein viðbót latin. Er starvið parttíðarstarv, verður viðbótin samsvarandi setanarbrøkinum.
Eftirútbúgving 120 tímar: 750,- kr.
Eftirútbúgving 160 tímar: 1.000,- kr.
Eftirútbúgving 200 tímar: 1.250,- kr.
§ 20. Skúlastýri
Starvsfólkaumboðið fær fundarpening eftir almennum reglum.
Skúlaleiðarin (skrivarin) fær ikki serskilda samsýning fyri seks teir fyrstu fundirnar um árið. Frá 7. fundinum fær hann fundarpening eftir almennum reglum. (Hendan avmarkingin fellur burtur 1. august 2016)
§ 21. Gildiskoma og uppsøgn
Avtalan er í gildi frá 1. oktober 2015, um einki annað er nevnt frammanfyri. Avtalan kann verða søgd upp við 3 mánaða freist, tó í fyrsta lagi til at fara úr gildi til 1. oktober í 2017.
Á Argjum tann 4. mars í 2016
Føroya Lærarafelag Fíggjarmálaráðið


text:
Tíðindaskriv
24.10.2016 - 14:20
Ítróttur > Ítróttur > Hondbóltur
A-landsliðið hjá monnum í hondbólti skal spæla venjingardystir móti Danmark B, Póllandi B og Estlandi frá 04. – 06. november í Plock í Pólandi. Dystirnir eru liður í fyrireikingunum til EM-undankappingina, sum verður í Føroyum dagarnar 13. – 15. januar, har Føroyar tekur ímóti Grikkalandi og Kýpros.
Til dystirnar í Polen hava landsliðsvenjararnir, Kári Nielsen og Birgir Hansen, úttikið hesar leikararnar:
Málverjar:
Ári Dam, H71
Niklas Simonsen, Skjern Håndbold
Útileikarar:
Tony Hammer Weyhe, KÍF
Rúni Joensen, KÍF
Hans Eli Sigurbjørnsson, KÍF
Bogi Gaard Davidsen, H71
Andreas Eriksen, VÍF
Julian Olsen, VÍF
Allan Norðberg, StÍF
Hjalti Mohr Jacobsen, Kyndil
Rói Lamhauge, ÍF Føroyar
Tróndur Kragesteen, ÍF Føroyar
Rókur Akralíð, ÍF Føroyar
Eirikur Simonsen, ÍF Føroyar
Áki Egilsnes, TMS Ringsted
Kjartan Johansen, Team Sydhavsøerne
Leiksskráin hjá Føroyum sær soleiðis út:
Fríggjadagin 4. nov. kl. 16.00 Føroyar – Danmark B
Leygardagin 5. nov. kl 16.00 Føroyar – Estland
Sunnudagin 6. nov kl. 16.00 Føroyar – Polen B


text:
Aftur ķ įr skipar Granskingarrįšiš fyri Vķsindavųku.
Ķ įr fara vit undir eitt nżtt įtak: Vķsindavųkan į ferš -
bķlegg ein granskara! Vit hava bjóšaš stovnum, fyritųkum, skślum, felųgum o.ų.
at bķleggja ein granskara at koma at halda fyrilestur uttan kostnaš. Ķ alt 46
fyrilestrar verša kring alt landiš Skrįin er her.
Sjįlv Vķsindavųkan veršur frķggjadagin 25. september ķ
Granskarasetrinum iNOVA.
Sum undanfarin įr verša allir granskingarstovnarnir ķ Fųroyum viš ķ tiltakinum, sum hevur til endamįls at kveikja įhugan fyri gransking og vķsa, hvat fyri ferst į granskingarųkinum.
Nógv spennandi tiltųk verša til allar sansir. Framsżningar, stuttar framlųgur um ymisk evni, spurnakappingar og samvirkin tiltųk, har tey vitjandi sleppa at sķggja, nerta viš, spyrja og hoyra um gransking.
Lęrarar og nęmingar śr Studentaskślanum ķ Hoydųlum fara at gera ymsar royndir fyri bųrn og ung ķ einum telti uttanfyri.
Um kvųldiš veršur kvųldartiltak viš kjaku undir heitinum: "Hvussu fįa vit meira burturśr fiskivinnuni". Unn Laksį og Hans Ellefsen fara at hava stuttar framlųgur, sįšani veršur kjak.Sangur er į skrįnni og aftanį veršur handan av įrsins mišlaheišurslųn.
Vķsindavųkan er opin fyri ųll, tó at taš krevst tilmelding til fyrilestrarnar fyrrapart. Skrįin fyri framlųgurnar er her.
Tiltųkini verša frį morgni og til umleiš kl. 22 og ųll tiltųk eru ókeypis.Ķ samstarvi viš Sosialin hava vit gjųrt eitt temablaš um Vķsindavųkuna og um gransking. Vķsindavųkublašiš 2015 kann eins og blųšini frį 2012, 2013 og 2014 lesast her.
Leinkja til gransking.fo.


text:
Orð: Th. Klavenes
Lag: Schumann (Mítt ljós í myrkri, Jesus)
Týtt: Johan Kallsoy
1. Hví skal eg lúta høvur mítt,
hví skal eg ikki hyggja frítt,
hví skal eg sorgarbundin gá
og vita hvørki veg ei ráð,
tí hann, sum skapti heimin her,
hann góður faðir øllum er.
2. Um tað nú so í heimi er,
at ymiskt um hvørt annað fer,
at ónt og gott tey fylgjast títt,
at stundum sýnist illa býtt;
so eigur góðskan størsta vald,
á vándskuni er teymahald.
3. Tí fjakka lættur, fótur mín,
eg leiti mær, mín Guð, til tín,
tú leiðir meg á lívsins veg,
mítt álit alt tað er á teg;
tí kunnu eingi ilskubond
meg toga burt úr tíni hond.


text:
Nógv virksemi á vesturi kaj í løtuni. Núpur gerð klárt at fara túr og væntandi fara teir avstað kl. 17.00 ídag. Smaragd tekur ís, Pison fær olju og Jákup B riggar eisini til. Her nakrar myndir, sjá niðanfyri SáH
Radarin 2. mai 2018!
Løgtingsins Umboðsmaður (LUM) heldur fast við sína niðurstøðu frá desember 2014. Tað var ikki í tráð við lógina at flyta veiðiloyvið frá einum línuskipi á eitt skip, sum hevði verið ídnaðarskip. LUM staðfesti eisini, at avgerðin hjá Fiskimálaráðnum í mars 2015 ikki var í andsøgn við niðurstøðuna, tí talan var um flyting av veiðiloyvi frá Les meira…
Nú landsstýrismaðurin bleiv dømdur ósekur ..!?
Farnu viku kom loksins frágreiðingin frá kanningarstjóranum um embætisførsluna hjá landsstýrismanninum viðv. flytingini av veiðiloyvum. Kostnaður hálvonnur millión kr. Tað var við ávísum spenningi at bíðað varð eftir úrslitunum, hóast mong høvdu á munni, at har fór neyvan nakað serligt at spyrjast burturúr. Fleiri undraðust eisini yvir, at kanningastjóri varð settur, sum var ein av Les meira…
Kl. 04.45 fór Sjúrðaberg avstað fyri seinastu ferð á hesum sinni
Fiskivinnunýskipanin hjá Tjóðveldi, Javnaðarflokkinum og Framsókn er farin at virka. Hetta er ein søgulig mynd, var einasmallir á kajuni kl. 04.45 og tók myndir av Sjúrðabergi, tá ið hann fór avstað. Hetta er seinastu túrurin hjá Sjúrðaberg á hesum sinni. Teir fara eystur um hav at royna og um góðan mánað, vera teir aftur og Les meira…
Hava vit ongar losbátar í Klaksvík
Hesin losbáturin við navninum Maria, hevur silgt fleiri túrar inn og út eftir vágni ídag. Havi vit ikki fleiri losbátar í Klaksvík? ella eru teir seldur sum menningarkvotur til onnur økir í Føroyum? Helt vit átti 2-3 losbátar í Klaksvík, men kanska eg farið skeivur. Sær eitt sindur løgið út, at losbátar aðrastaðni frá koma Les meira…
Nú ber alt til
Her viðmerking frá Jacob Vestergaard: Kanningarstjórin hevur við frágreiðing síni sett niðurstøðuna hjá Løgtingsins Umboðsmanni (LUM) til síðis, tá LUM í desember 2014 staðfesti, at tað ikki var loyvt at flyta veiðiloyvi frá línuskipum á skip, sum høvdu verið ídnaðarskip. Kanningarstjórin hevur harvið staðfest, at allar flytanir av veiðiloyvum í Fiskimálaráðnum hava verið lógligar. Tað Les meira…
Tað News visti ígjár, vita øll í Føroyum ídag, Høgni Hoydal og Aksel V. Johannesen eru fríkendir
Tað News visti ígjár ella áðrenn kanningin bleiv sett í verk, vita øll nú, Høgni og Aksel blivu fríkendir av Kristinu Samuelsen kanningarstjóra Tað sær soleiðis út, at alt ber til í hesari samgonguni og nú ber eisini til, at man einki veit og so gongur man leysur frá øllum sínum skyldum. Kanningarstjórin sigur, at Les meira…
Kálvin váð 215 pund
Nú hevur línuskipi Bragd landað og kálvin er vigaður og hann váð 215 pund. Annars fekk Bragd 8000 pund, tað mesta longa. SáH
Bragd fekk risa kalva í dag
News.fo fekk fyri løtu síðani eina mynd av einum risa kálva, sum línubáturin Bragd fiskaði í dag. Teir visti ikki ordiliga hvussu nógv hann vigaði, umleið 200 pund, men munnu teir ikki fara at viga hann, tá ið teir koma at landa. Her mynd av risa kálvanum og takk fyri myndina. Fiskiskip eru vælkomin at Les meira…
Útflutningurin minkaði heili 23 prosent í januar-februar 2018
Útflutningurin og innnflutningur eru dagførdur til og við februar 2018 og her sæst at tað ein stór minking í útflutninginum, heili 23 prosent og minus 350 milliónir. Størsta minkingin í útflutninginum er makrelur, sild og svartkjaftur og har er útflutningurin minkaður heili 53 prosent og minus 267 milliónir. Hví útflutningurin minkar við einum fjórðingi verður Les meira…


text:
Sloans Hús
Tinghúsvegur
FO-100 Tórshavn
tel. (+298) 31 23 34
Tórshavnar Kommuna eigur Sloans Hús og hevur latið tey til Samkomuna í Ebenezer at reka og ráða yvir.
William G. Sloan, trúboðari, sum kom til Føroya úr Skotlandi í 1865, búði í húsunum.
Hvør var so Sloan - ofta nevndur „Gamli Sloan“.
Í innganginum til bók sína „Men Gud gav vøkst“ skrivar Sigurd Berghamar, soleiðis: „Hugsa tær, at tú ert staddur niðri við ósan, har sum Havnará rennur út í Eystaruvág. - Hetta er fyri stórthundrað árum síðani, seinast í 1860-árunum.
Tú hoyrir sang og fert eftir ljóðinum, aftur um húsini Undir Kjallara, har sum Sjóvinnubankin er nú. ((nú Trygd)). Uppi á Doktaragrund stendur ein ókunnumaður og syngur. Fólk, ið búgva har uttanum, hava gloppað vindeyguni, og nøkur, kanska mest børn, standa uttanum. Maðurin syngur „gudiligar“ sangir, og hann hevur óvanliga vakra rødd. Men hetta er nakað nýtt og líkist als ikki tí, tey eru von við.
Hann heldur eina stutta talu á donskum máli, men tað hoyrist at hann er ikki dani.
Onkur veit at siga, at hetta er William Sloan. Hann er úr Skotlandi og hevur verið nakrar ferðir og ferðast í føroyskum bygdum og talað Guds orð. Tey vita at siga, at maðurin er sera vinaligur, og at børnini plaga at flokkast um hann, tá hann kemur.“
Sigurd Berghamar endar inngangin í bókini soleiðis: „Vit kunnu loyva okkum at brúka orðini í 1. Kor. 3,6 soleiðis: William Sloan plantaði, aðrir vatnaðu, men Gud gav vøkst.“
Í Sloans Húsum er gongd, køkur, stór stova og lítil stova. Uppi á loftinum eru vesi/bað og tvey kømur.
Húsini verða mest brúkt til fundarvirksemi og eru væl egnaði til tað. Vanliga hevur Evangeliska Røddin hevur sínar fundir í Sloans Húsum.
Vetrarmánaðirnar koma ymiskir bólkar regluliga saman í húsunum til bíbliutímar og bønarløtur. Nevnast kann: Kvinnur, eldri menn, og ungdómur.


text:
Komin um miðjan aldur má bara ásannast, at ólavsøkan birtir eina ávísa ævinleikakenslu í mær. Antin tað regnar ella er turt, antin kórið á Tinghúsvøllinum er stórt ella risastórt og líkamikið hvør bátur hevur stavnin framman fyri onkran annan - ja, so skerst ikki burtur, at tær eru farnar at líkjast, allar mínar ólavsøkur og eg dugi ikki longur at skyna á um hetta ella hatta hendi á ólavsøku tá ella tá. Tað er fyri mær eins og mynda hesar endurtøkur ein form, sum á hvørjum ári verður fylltur av løtum við nærveru saman við teimum ymsu menniskjunum, eg møti. Enn tykjast endurtøkurnar meiningsfullar og tískil fór eg aftur í ár, forvitin og fegin, á Ólavsøku-framsýningina í Listasavni Føroya.
Ævigt og farandi
Eisini í góðari list býr eitt slag av ævinleika, ið er mótsettur okkara tíðaravmarkaðu tilveru. Vit eru hugtikin av aldargomlum standmyndum og av skróvturrum, gomlum málningum, tí at hesi verkini uttan nakra forðing tala til okkum yvir um tíðarmørk. Innan avantgarderørslur sum Fluxus og ymisk antilistarlig rák er næstan tað øvugta galdandi. Her liggur sektin á teirri núverandi støðuni og kanska eisini onkra staðni í framtíðini. Tað kann tykjast eitt sindur marghátligt, tá t.d. fluxuslist verður museumslist og verkini, sum vóru gjørd til stuttleika, spontant og við forgeingiligum gerandistilfari, skulu varðveitast í allar ævir.
Heildarmerkt framsýning
Heitið og evnið á ársins Ólavsøkuframsýning er “Ókend”, men evnið er lukkutíð umsitið á smidligan hátt – í summum førum er ikki so lætt at finna ókenda evnið í verkinum. Aftur í ár er Ólavsøkuframsýningin bæði kuraterað og sensurerað, fyriskiparnir hava boðað frá, at dentur er lagdur á at sameina arkitekturin í rúminum við listaverkini sum verða sýnd fram. Hetta verður gjørt saman við sjey innbodnum listafólkum, sum arbeiða við ljóðlist, installatiónslist og skulptur. Tey eru Anna Katrin Øssursdóttir Egilstrøð & Sebastian Edin, Anný Øssursdóttir Djurhuus, Dan Helgi í Gong, Guðrið Poulsen, Heðin Ziska Davidsen og This Is Waa. Harumframt kundu øll áhugað senda verk inn til metingar. Sekstan luttakarar við 70 verkum sloppu gjøgnum tað nálareygað: Alda Mohr Eyðunardóttir, Ann Mari Dam, Gyða Jacobæus, Heiðrik á Heygum, Jens Dam Ziska, Jón Sonni Jensen, Maria Smith, Martina Sørensen, Ole Wich, Pernille Mejslov, Philippe Carré, Randi Samsonsen, Rannvá Holm Mortensen, Saga Kapna, Tummas Jákup Thomsen og Øssur Johannesen.
Fjølbroytt framsýning
Framsýningin er fjøllbroytt og stuttlig við rúmum í rúminum og fjølbroyttum tøkni, sum í støðum geva upplivingar, ið eru átøkar teimum, ein fær á Eksperimentarium. Summum verkum mást tú leita eftir, so eg válaði runt eitt sindur sum fluga í fløsku, tá eg datt fram á eina einstaka mynd hjá Tummas Jákupi Thomsen og steðgaði á, tó, at hetta ógvuliga analoga og friðarliga verkið ikki ger stóran háva av sær í øllum ganginum í gamla framsýningarsalinum. Talan er um eina blýantstekning av tólv armbandsurum, sum eru sett á pappírsarkið eftir regluligari skipan við vísarum, sum vísa klokkutíðir frá 13 til 12. Ein merkiliga ómerkilig mynd, var tað ikki fyri svørtu fluguni, sum manifestarar seg miðskeiðis á myndini. Fyrst helt eg tað vera eitt sonevnt trompe l´oeil; sum vit síggja tað í málningum frá barokktíðini og í klassiskari list við eini flugu ella lutum, sum eru málaðir realistiskt og við trívídd, so at tað sær út sum um, at talan er um eina veruliga flugu, sum hevur sett seg á málningin. Eg mátti hyggja fleiri ferðir, men staðfesti, at svarti bulurin á fluguni í øllum førum var ítøkiligur, meðan beinini tóktust teknað. Kenni eg Tummas Jákup Thomsen rætt, er okkurt stuttligt við verkinum, sum hevur fiffiga heitið Ókend ur, men hetta er eisini eitt óhugnaligt verk, ið snýr seg um klokkutíðina, ið gongur javnt og samt, men sum einaferð heldur uppat, tá vit fara úr tíðini. Flugan er eitt gamalt, ófrættakent symbol fyri deyða, rot og upploysn, og verkið Ókend ur fær meg at hugsa um eina gamla yndisyrking eftir Carl Jóhan Jensen við heitinum Við svartari flugu. Yrkingin, ið hevur yvirskriftina líkskari 1951, er ein av rættiliga mongum ekfrasum í føroyskari poesi; ein sansalig lýsing av einum málningi hjá Mikines, sett upp sum sonnett, væl komponerað og komprimerað við ansi fyri mótsetninginum millum tað æviga í listini og fasta forminum og tí óstøðuga, stokkuta í likamligu dekompositiónini.
Feiri av luttakarunum í ársins Ólavsøkuframsýning eru ungar, dugnaligar kvinnur sum t.d. Alda Mohr Eyðunardóttir, Gyða Jacobæus og Saga Kapna, sum áður hevur framsýnt sínar áhugaverdu myndir, ið eru málaðar uppá ymsar træplátur við myndevnum frá nærumhvørvinum. Tá hesar myndirnar eydnast, liva tær sítt kensluborna lív við einum illustrativum og illusionistiskum brái upp móti tilfarinum í trænum, sum málað verður á; hetta gevur myndunum eitt samanumtikið dekorativt brá. Tíverri er úrslitið hesa ferð lakari enn seinast, nakrar av myndunum eru átøkar teimum søtu romanillustratiónunum í Familiejournal, ið eru merktar av grunnum og bíligum effektum. Eitt undantak er tann villa reyða myndin við sannførandi bad art kvalitetum.
Tær tjúgu akvarellirnar hjá Heiðriki á Heygum, sum avmynda eina kvinnu og hennara virksemi, hava somuleiðis eitthvørt illustrativt yvir sær. Í stíli eru myndirnar hjá Heiðriki á Heygum annars ómetaliga lítið broyttar, síðan eg á fyrsta sinni sá hansara myndir fyri eini tíggju tólv árum síðani. Universið tykist heldur egofikserað og grunt; heitini minna um replikkir frá amerikonskum ungdómssjónvarpi ella Love-bløðunum, sum gentur lósu fyrr í tíðini, men fyrst og fremst illustrera myndirnar eina søga um stórt einsemi.
THIS IS WAA aka Bárður Næs og Per Ingvaldur Højgaard eru mær vitandi meira musikk- enn myndlistamenn, men teirra installatión við einum øvugtum rúmi og samansettum tónleiki var rættiliga herlig, ólavsøkulig og sjálvt um skeltið uttanfyri gav mær eitt stutt herðindi av kerligum minnum um Kondittaríið, tá mann kundi velja um mann vildi hava kalt ella heitt eplasalat, so var tað hipstararetrostílin í Sirkus og G!, eg kom í tankar um í so stóran mun, at eg tók meg í at sakna eitt fatølsannlegg harinni. Sum áður nevnt eru fleiri ljóðverk við á framsýningini í ár, Heðin Ziska Davidsen er maðurin aftan fyri teir nørdaligu og ódámligu ýlitónarnar uppi á balkongini, meðan Dan Helgi í Gong hevur samansett rútmusporið undir trappuni, sum man vera tað mest subtila verkið á framsýningini. Eg hevði neyvan uppdagað tað, um ikki tann fryntiligi kuratorurin, arkitektstuderandi Trina Gaard vísti mær á tað. Videoverkið hjá Dan Helga er hin vegin ikki serliga subtilt, tað er sera einfalt, men einasta dømi um eina politiska tulking av evninum Ókend. Tað eru deyðir flóttar, sum verða klipptir inn á eina heimliga klettastrond.
Installatiónina hjá Onnu Katrin Øssursdóttir Egilstrøð og Sebastian Edin misskilti eg, tí hon varð ikki tendrað, tá eg var inni í henni á fyrsta sinni. Tí stóð eg har í bølamyrkrinum og hómaði nakrar steinar, sum sveimaðu og skygdu í tí, sum eg helt vera eina náttúrliga ljóskeldu. Eg varð fullkomiliga hugtikin av modernaðu einfeldini í verkinum og haldi, at upplesturin og ljóðið, sum kom aftrat, hevði eitt meira tungt og hátíðarligt brá, men eg skal helst uppliva verkið umaftur.
Framsýningarevnið er ikki evident hvørki í teimum leyshentu og tessvegna poetisku klippmyndunum hjá Philippe Carré ella í teimum kendu, ekspressivu tekningunum hjá Øssuri Johannesen - hesar nýggju tekningarnar eru góðar og tykjast onkursvegna avkláraðar - men sum áður nevnt er tað gott, at framsýningarkonseptið er nóg ódogmatiskt tulkað til at eisini tílíkar myndir sum tær hjá Carré og ljóssterku og fríu vatnlitamálningarnar hjá Martinu Sørensen sleppa við
Hinvegin er evnið meira týðiligt í øðrum verkum hjá t.d. Pernille Mejslov, Jón Sonni Jensen, Guðrið Poulsen og Mariu Smith og í skýggjformatiónunum úr høsnatráði hjá Ole Wich, sum ger ævigu umbroytingina í skýggjaflókum ítøkiliga. Svarti Gróðurin hjá Rannvá Holm Mortensen, sum sæst á myndini her omanfyri, sýnist somuleiðis relevantur í mun til evnið við hesum løgna, ókenda substansi, sum toyggir seg dramatiskt út í rúmið.
Svartur Gróður minnir eitt sindur um tekstilverkini, sum vit hava sæð frá Randi Samsonsen seinastu árini, tó at meira dentur er lagdur á sjálvt handverkið hjá síðstnevndu, ið hevur 3 verk við á Ólavsøkuframsýningini. Tey eru hugtakandi fjálg, organisk við rundleittum hangandi ella liggjandi formum, sum minna um ymiskt likamligt og so allíkavæl ikki. Okkurt verk er bygt upp í tveimum við einum skapi, har minni skap stinga seg burturúr, nakað sum á eini barnsliga teknaðari hond. Tað verður spennandi at síggja eina framtíðar serframsýning við hesi listakvinnuni og tað sama sigi eg um ta ungu Anný Djurhuus Øssursdóttir, sum viðvíkjandi heitum er á sama spori sum Heiðrikur á Heygum, men sum við ansi fyri skemti og ramasjang alla tíðina skiftir úttrykk og tøkni. Eisini Jens Dam Ziska fer vónandi ein penan dag at tora at tveita seg út í málaríið av fullum hjarta, so hann kann hava serframsýning við sínum fínu tilfarsliga og koloristiskt tilvitaðu málningum, har stýrd geometrisk skap blaktra í mótsetninginum við lívrunnin og óstøðug strok. Tey eru eyðvitað mong, ið fáast við sama formella mótsetning, men tey, sum fáa góðar málningar burturúr, eru ómetaliga fá.
Sjálvt um eg sakni listarliga tyngd og ævinleika á Ólavsøkuframsýningini 2017, hugsi eg, at evnið Ókend leggur upp til nakað meira óstøðugt og trilvandi og tá hevur Trina Gaard helst nátt sínum máli. Talan er í hvussu er um eina dynamiska og spælandi framsýning við góðum undirhaldsvirði. Í onkrum einstøkum føri er staðsetingin ikki nóg góð; hetta er t.d. galdandi fyri tær viðkvomu fotoprentmyndirnar hjá Gyðu Jacobæus í forhøllini. Her er nógvur visuellur gangur, tað vil so vera í eini forhøll við café og øðrum virksemi, men veggurin, har myndirnar hjá Gyðu hanga, er ov ljótur og holutur; eg havi einki ímóti ráum hølum, men ikki, tá tað er ómotiverað. Ólavsøkuframsýningin er opin mánadag - sunnudag kl. 11-17 inntil 6.august. Atgongumerkið kostar 65 krónur, myndaskráin er ein lutaseðil, sum mann kann vinna eitt prent hjá Janusi Kamban við.


text:
Orð: Janus Djurhuus
Lag: Leifur Tróndarson
Viðmerking: Yrktur í 1903.
1. Eg kvøði vársins tey lívgandi ljóð,
tí eg síggi ljósnandi lond,
ein skrædnandi stráaldar skadda nú stóð
til havs frá fosturlandsstrond,
og spírurnar spretta so sigrandi ørt,
tí vón vekur vársólin bjørt.
2. Og eg síggi fólkið, ið fylkist um fjøll,
tí nú dynja lúðranna ljóð,
og vegur er vígdur um grasgrónan vøll,
hvar fedranna tingstaður stóð,
og aldri sást múgva megnari mans,
ið sjálvræði stovnaði lands.
3. Og hjarta mítt hitnar, sum spreinging stendst á,
eg livdi ei stoltari stund,
tí horvin var kloddaklædd kelling, og tá
úr moldum spratt sigrandi sprund,
ein norðlanda drotning í skínandi skrúð,
sárt elskaða móðurmál, tú!
4. Eg takki tær, frægi, á fundi í kvøld,
tú sjónunum slóðir breytst mær,
og takka honum, tú unglingafjøld,
hann ræsurnar rúmkaði tær.
Vær veitum tær veitslu, vær knýtum tær krans,
hugdjarvi høvdingi lands!
5. Og stendst tað, tú sýndi mær, sjónhvørving følsk,
eg takki tær túsundfalt tó
fyri hárføgru huldu, ið dragandi trølsk
á summarnátt streingirnar sló,
tí ríkur roynst róður á mið, ið ei er,
mót miðleysu frystandi ferð.


text:
2. lið vunnið venjingardyst í dag
Dreingirnir hjá Jovan, okkara lið í 2. deild, vunnu seinnapartin ein venjingardyst. Dysturin varð spældur á Dungasandi í Sørvági móti EB/Streymi, og vit vunnu 2-0. Hørður skoraði bæði málini.
Byrjanaruppstilling: Sjúrður Niclasen; Hørður Egilsson, Uni F. Nielsen, Niels Mouritsen, Fríði S. Joensen; Hanus Nielsen, Bjarni Dalsgaard; Jóannis á Steig, Rói Hansen, Teitur Olsen; Hørður H. Johansen.
Eyka (allir komu inn): Birgir Joensen, Sjúrður Ellefsen, Per Heinason, Georg Haraldsen, Jón Nielsen, Emil Mikkelsen, Jovan Radinovic-Panic.
Veðrið darvaði dystinum nakað, við regni og kava, men spælt varð allíkavæl. Vit fóru til hálvleiks við eittmáls leiðslu. Í øðrum hálvleiki vóru tað eisini bara vit, sum skoraðu, og dysturin endaði 2-0. Hørður H. Johansen skoraði bæði. Vit høvdu eisini eitt brotspark, sum vit tíverri brendu.
Kappingin byrjar um tríggjar vikur, og okkara fyrsti dystur er úti móti Víkingi.


text:
Guðmundur Kjartansson úr Íslandi er einsamallur á odda í altjóða talvkappingini Runavíkar Open. Hann hevur sum tann einasti av øllum 40 telvarunum í kappingini vunnið hvørt talv higartil. Í fjórða umfari í gjár vann hann á landsmanninum Jóhann Hjartarson, sum er stórmeistari. Næstir í oddanum eru Miguel Munoz úr Spania og Jakob Vang Glud úr Danmark, sum hava hálvt fjórða stig. Helgi Dam Ziska er á fjórða plássi saman við øðrum, sum hava 3 stig í part. Fremstir av hinum føroysku telvarunum eru John Rødgård, sum í løtuni er nummar 12. Rógvi Egilstoft Nielsen er nummar 14 og Olaf Berg er nummar 17 í røðini.
Tað hevur verið eitt sindur trilvandi hjá føroyingunum higartil. Helgi heldur gaman í tørn, men hjá hinum hevur tað verið eitt sindur misjavnt. Rógvi telvaði flott remis móti Helga í øðrum umfari, men annars hevur eingin veruliga gjørt bart enn. Umráðandi er at standa útlendingunum kurl, skalt tú gera tær tankar um IM-norm í kapping sum hesari. Í so máta hevur fiskaríið verið heldur smáligt hjá okkara monnum higartil, men tað kann broytast.
Helgi løðir
Tvinnanda umfør vóru í gjár. Helgi Dam Ziska koppaði íslendska stórmeistaranum Tróst Thórhallssyni í morgunumfarinum. Helgi telvaði væl og vann sannførandi. Í seinna umfarinum í gjár sást einki til føroyska stórmeistaran. Í kappingum við dupultumførum er ein ventilur, sum tryggjar telvarum møguleika fyri hvíld. Skipanin er tann, at fyri fimta umfar stendur øllum frítt at fáa fríumfar. Fyri tað fært tú hálvt stig uttan at telva. At telva tvey talv eftir einum degi er harður kostur, og Helgi kendi seg ikki heilt fullbirgan í gjár, og tók tí avgerð um at hvíla seinnapartin. Sama gjørdi John Rødgård fyrrapartin.
Klokkan 15 í dag verður farið undir 5 umfar. Helgi telvar móti danska stórmeistaranum Jakob Vang Glud. Báðir telva saman á danska meistaraliðnum Philidor. John Rødgård telvar móti Jóhann Hjartarssyni og Rógvi Egilstoft Nielsen móti øðrum íslendingi, Vignir Vatnir Stefansson, sum hevur styrkitalið 2300.
Til ber at fylgja við leikunum á øllum borðum á heimasíðuni: www.runavikopen.com
Niðanfyri eru nakrar myndir, ið Gunnar Bjornsson hevur tikið.


text:
25 minuttir: Hanus Kjølbro
31-05-2017
Kári Sólstein hittir Hanus Kjølbro
Veturin í ár, hevur verið tann lýggjasti vetur, síðan Danmarks Meterologisk Institut, fór undir at gera mátingar í Føroyum, fyri meiri enn 100 árum síðani.
Miðalhitin vetrarmánaðirnar var 6,1 hitastig, og eru tað góðar 2,5 stig hægri, enn miðalhitin hevur verið tey seinastu 30 árini.
Men um jóltíðir komu ódnirnar. Serliga tær báðar ódnirnar, ið raktu Føroyar tollaksmessudag og jóladag vóru ógvusligar.
Í sendingini tosar Kári Sólstein við veðurkøna Hanus Kjølbro, um veðrið í heyst og eisini útgreinar hann tær báðar jólaódnirnar.


text:
Latið inn hevur Jóna Maria hin Frí, 06/01/2017 - 12:05
Aftur í ár skipar Tøkum lætt fyri tí vælumtókta 13. kvølds dansi, sum í ár verður leygarkvøldið tann 7. januar. Sum vant dansa vit í Sjónleikarahúsinum, byrjað verður kl. 22. Smurt breyð,
Latið inn hevur Jóna Maria hin Hós, 22/12/2016 - 16:07
Fyrr var 2. jólakvøld hæddarpunktið hjá tí føroyska dansinum bæði í bygd og í bý. Tá var tað soleiðis, at nakrar bygdir vóru jólabygdir og aðrar vóru nýggjársbygdir, og fólk vitjaðu hvønn annan hesi høgtíðskvøld. Vegir og tunlar vóru ongir tá, so fólk løgdu nógv fyri. Tey gingu yvir
Latið inn hevur Óli A. Reinert ... hin Týs, 29/11/2016 - 11:56
Seinasti barnadansurin áðrenn jól verður í Skansastovu 4. decembur klokkan 19. Í hesum sambandi verður gjørt eitt sindur meira burtur úr kvøldinum. Skipað verður fyri jólahugna, har børnini og onnur fáa okkurt gott undir tonnina, og sungnir verða jólasangir.
Latið inn hevur Óli A. Reinert ... hin Mik, 16/11/2016 - 14:42
Ársveitslan hjá Tøkum Lætt verður í kappróðrarneystinum á Argjum leygarkvøldið 19. novembur. Fólk møta kl. 19 og farið verður til borðs kl. 19.30.
Latið inn hevur Jóna Maria hin Mán, 24/10/2016 - 13:57
Barnadansurin er byrjaður, vit hava longi dansað 2 kvøld! Tað fyrra kvøldið vóru ikki so nógv fólk, tí fyri tað fyrsta var tað í endanum av heystferiuni, og fyri tað annað vóru enn komfirmatiónir á skránni. Men tað seinna kvøldið vóru sera nógv børn og vaksin møtt, tað var ordiliga stuttligt:) Vit dansa aftur komandi sunnukvøld kl. 19 og annars hvørt sunnukvøld líka til føstu. Ein skrá verður løgd út her á heimasíðuna heilt skjótt.
Latið inn hevur toekum_laett hin Týs, 18/10/2016 - 08:51
Ársaðalfundur okkara varð hildin í Skansastovu tann 9. oktobur og væl av fólki var møtt.
Randi og Jóna stóðu fyri vali og vóru afturvaldar. Nevndin er sostatt tann sama, við Andreasi sum formanni, Randi kassameistara og Jónu skrivara.
Í eykanevndini var ein broyting. Helena bar seg undan, og í hennara stað kom Malan Hilmarsdóttir.
Latið inn hevur Jóna Maria hin Ley, 15/10/2016 - 13:32
Nú kvøldini gerast myrk og long fer føroyski dansurin aftur í sving. Felagið Tøkum Lætt bjóðar øllum áhugaðum at vera við. Miðjað verður eftur, at hava skránna so fjøltáttaða sum møguligt við styttri vísum og tættum aftrat teimum longu kvæðunum. Tiltakið er sostatt bæði fyri roynd og óroynd. Dansað verður nú sunnukvøldið tann 16. oktober kl. 20 í Skansastovu, Djóni í Geilsgøta 1.
Barnadansurin byrjar sama kvøldið kl. 19.
Øll eru hjartaliga vælkomin:) NEVNDIN
Latið inn hevur Óli A. Reinert ... hin Mik, 12/10/2016 - 23:42
Aðalfundur var í Tøkum Lætt 9. oktobur, og tey, sum stóðu fyri vali, vórðu afturvald. Nevndin í Tøkum lætt er sostatt hin sama við Andriasi sum formanni, Randi sum kassameistara og Jónu sum skrivara.
Latið inn hevur Óli A. Reinert ... hin Ley, 08/10/2016 - 13:57
Árligi aðalfundurin hjá Tøkum Lætt verður sunnukvøldið 9. oktober klokkan 20 í Skansastovu. Skráin verður sambært viðtøkum felagsins.
Á fundinum verður eisini kunnað um ymisk tiltøk, ið ætlandi vera á skránni hjá felagnum í vetur. Eftir fundin verður hugnaligt prát afturvið einum drekkamunni, og síðani verður farið upp á gólv eina løtu.
Latið inn hevur Óli A. Reinert ... hin Frí, 06/05/2016 - 23:38
Tey, sum ætla sær við til landsdansistevnuna í Klaksvík, kunnu fara í dans á Reinsarínum sunnukvøldið 8. mai, har dansað verður saman við eysturoyingum og saman við dansifelag Kaggans. Gøtuskeggjar verða sjálvsagt á skránni, men eisini verður høvi at kvøða onnur kvæði, so hetta kann væl gerast eitt gott dansikvøld.
Dansurin byrjar kl. 20, og heitt verður á fólk um at møta stundisliga, helst áðrenn gestirnir koma.
Matarsteðgur verður við kaffi og køkum og hugnapráti.
Annars eru øll vælkomin í dans.
Síður


text:
OPIÐ HÚS Í SLOANS HÚSUM Á ÓLAVSØKU
Aftur í ár hevur Vinafelagið Føroyar-Ísrael opið hús í Sloans húsum á Ólavsøku. Báðar dagarnar verður opið millum kl. 15.00 - 20.00.
Vit gleða okkum at taka ímóti gestum, ungum sum eldri, sum støkka inn á gólvið á Ólavsøku.
Í sambandi við at Jerúsalem hevði sítt annað 50-ára jubileum í 2017 og Ísrael er vorđið 70 ár í ár, fara vit at vísa ..... les meira ....
ymiskt, um hesar hendingar, á stórskíggja.
Tvær framløgur vera eisini annan hvønn tíma.
Tann eina er um bíbilska Jerúsalem, tey 3 fjøllini og tey 7 templini, sum eru nevnd ímillum báðar permurnar á bíbliuni.
Hin framløgan er um upprisna hebraiska myndamálið, sum Móses nýtti at skriva tær 5 Mósebøkurnar við.
Tað, sum ger hebraiska myndamálið so serstakt, er, at tað prógvar tekstirnar hjá profetunum, sum komu aftaná. Tað ger Navn Guds sjónligt og einasta Persón, sum kann taka hetta stóra navni til sín. Krossurin er eisini har, og týdningin av blóðinum. Ja, enntá Gudgivnað hjúnabandið er lýst har. Um tað ikki er ímillum mann og kvinnu, so vísur myndamálið eisini hvør avleiðingin verður.
Sum vanligt, so bjóða vit ein drekkamunn við nýbakaðum vaflum og øðrum góðum afturvið. Eisini verður bókasøla og minnislutir í sambandi við 70-ára dag Ísraels.
Vinafelagið Føroyar - Ísrael ynskir tær hjartaliga vælkomin í Sloans hús á Ólavsøku.
VÆLKOMIN shalom


text:
Kunning: ‘Kristni 5. Lærarabók’ er partur av bókaheild til kristnikunnleika í 5. flokki. Lærarabókin ger tað lætt at leita fram júst tað, lærarin hevur brúk fyri. Viðmerkt er týðuliga, hvat evni og hvørja síðu í næmingabókini sipað verður til. Aftast eru sangir. Spiralryggur, svart-hvítar myndir úr næmingabókini, 149 bls., 2013.
Lærarabókin er skipað soleiðis, at tað skal vera lætt hjá læraranum at leita fram júst tað, hann hevur brúk fyri. Viðmerkt er týðiliga, hvat evni og hvørja síðu í næmingabókini sipað verður til.
Hvat er kapittulin um
Fremst í hvørjum kapitli í næmingabókini Kristni 5 er eitt tittulblað, sum lýsir evnið. Í lærarabókini eru hugskot til samrøðu í flokkinum. Øll tittulbløðini í næmingabókini eru á Snar og kunnu tískil verða víst við sjónvørpu.
Sálmar og sangir
Til allar kapitlar verður víst til viðkomandi sálmar og sangir. Numrini til sálmarnar vísa til Sálmabók Føroya kirkju. Sangirnir, ið verður víst til, standa aftast í lærarabókini.
Meira um evnið
Tað, sum hevur týdning fyri innihaldið í kapitlinum, verður viðgjørt undir hesum punkti. Komið verður stutt inn á bíbliutekst, útleggingar, umstrídd evni, fakta o.a.
Hugskot
Hugskot til hvussu undirvísingin kann verða skipað eru til allar síður í næmingabókini. Nøkur hugskot eru samrøðuevni, onnur vísa læraranum, hvussu undirvísingin kann gerast meira spennandi, og uppaftur onnur eru størri og minni undirvísingarupplegg. Ætlanin er ikki, at lærarin nýtir øll hugskotini í lærarabókini.
Aktivitetir
Víst verður til spøl, bólkaarbeiði, tvørfakligt arbeiði, uppgávur o.a., sum kunnu gera undirvísingina meira viðkomandi og fjølbroytta. Av og á verður rátt til, at flokkurin ger ein lítlan leik. Her er ikki hugsað um at gera so nógv burturúr við búnum o.ø. Helst skal leikurin verða framførdur sama tíma. Royn og fá flestu næmingar við. Tey, ið ikki hava nakran aktivan leiklut, kunnu t.d. vera djór, fuglar, einglar, steinar, blómur o.s.fr. Skapandi arbeiði tekur tíð, og lærarin má tí viga undirvísingina soleiðis, sum hann heldur vera best fyri at røkka ávegismálunum í námsætlanini. Tað ber ikki til at nýta øll hugskotini og allar aktivitetirnar, sum verða nevndir í lærarabókini, tí til tað er skúlaárið ov stutt.
Snar
Bókaheildin hevur eina síðu á Snar, sum støðugt verður útbygd. Síðan er á sonevndu bókahillini.
Jón Magnus Joensen hevur skrivað bókina Kristni 5, sum telur 198 blaðsíður. Bókin heldur fram, har hin fyrra, ...
Um útgávuna: Arbeiðsbókin kann verða brúkt hvønn tíma í kristnikunnleika. Uppgávurnar eru gjørdar soleiðis, at...


text:
Freistin at senda okkum uppskot inn til tiltakið Litbrá á Tvøroyri var 1. juni 2018. Og útvaldu eru 7 listarfólk til hesa fyrstu Litbrá.
Listarfólkini, ið fara at luttaka til fyrstu Litbrá, eru:
– Andreea Serban-Chira (LT)
– Bárður Dal Christiansen (FO)
– David Sebastian Lopez Restrepo (CO/DK)
– Hansina Iversen (FO)
– Ólavur Thorsteinsson (FO)
– Yong Sun Gullach (DK)
– Ýr Ákadóttir (FO)
Í nevndini, sum hevur mett og atkvøtt um innkomnu uppskotini, sita Sunniva Gudmundsdóttir Mortensen, Lív Næs, Ragnar Juul Guttesen, Rói Einarsson og Jóhan Martin Christiansen.


text:
Listaflog flúgvandi/
Í tíðindaskrivi boðar Atlantsflog frá, at 28. mars, ið er dagurin, Atlantic Airways fór á flog á fyrsta sinni, verður dagurin, tá stuðulin á 100.000 krónur verður latin til eitt ella fleiri føroysk listafólk ella listaverkætlanir. Stuðul verður latin til listafólk, ið hava útbúgving ella aðra fakliga viðurkenning og arbeiða heilt ella partvís sum yrkislistafólk. Grunnurin varð stovnaður í desember, tá eisini flotin hjá Atlantic fekk listafólkanøvn: William, Sámal, Ingálvur, Elinborg og Ruth.
Nevndin, ið situr í tvey ár, er sett, og tey, ið sita í henni eru: Niels Mortensen, umboð fyri nevnd og leiðslu í Atlantic Airways, Randi Samsonsen fyri Listafólkasamband Føroya og Armgarð Weihe, vald av Mentamálaráðnum, umframt ein samskipari, sum er Ingrid Bjarnastein frá Atlantsflog
Viðtøkur fyri grunnin Listaflog
§1 Navn grunsins er “Listaflog”; eigari er P/F Atlantic Airways.
§ 2 Málið við “Listaflogi” er at stimbra føroyska list fíggjarliga og við ferðaseðlum á rutunetinum hjá Atlantic Airways í sambandi við listaligt arbeiði og/ella ávísa listaverkætlan.
§ 3 Grunnurin verður stjórnaður av einari nevnd, mannað við:
- Einum umboði fyri nevnd og leiðslu í Atlantic Airways
- Einum umboði fyri Listafólkasamband Føroya
- Einum umboði, sum Mentamálaráðið velur
Umframt er ein skrivari/samskipari, sum Atlantic Airways velur.
Nevndin verður vald fyri tvey ár í senn.
Nevndin hevur fulla heimild at velja, hvør ella hvørjar av innkomnu umsóknunum verða gingnar á møti, og hvussu peningurin verður býttur millum umsøkjararnar.
§ 4 Stuðulin, sum er 100.000 DKKK tilsamans, verður latin 28. mars á hvørjum ári, sum er dagurin, tá ið Atlantic Airways fór á flog á fyrsta sinni. Umsóknir skulu sendast sambært umsóknarskjali, sum er tøkt á atlantic.fo https://www.atlantic.fo/fo/um-okkum/stu%C3%B0ul/listaflog/ums%C3%B3knarskjal/
Skjalið er tøkt frá fyrst í februar til miðjan mars (nærri dagfestingar tilskilaðar hvørt ár).
§ 5
1. Stuðulin kann vera latin einum ella fleiri listafólkum og/ella listaverkætlanum. Stuðulin kann, umframt pening, eisini fevna um ferðaseðlar á rutunetinum hjá Atlantic Airways í sambandi við verkætlanina – í mesta lagi fimm ferðaseðlar aftur og fram. Grundgevast skal fyri, hví ferðin hevur týdning fyri verkætlanina.
2. Stuðul verður latin til listafólk, ið hava útbúgving ella aðra fakliga viðurkenning og arbeiða heilt ella partvís sum yrkislistafólk.
§ 6 Treytir
1. Fyri at fáa stuðul, skal listafólkið búgva í Føroyum ella vera føroyingur búsitandi uttanlands.
2. Listafólkið skal kunna vísa á, hvussu stuðulin skal brúktast, og eisini skal grunnurin Listaflog áðrenn 28. mars árið eftir móttaka eina frágreiðing (skrivliga, myndir, video osfr.) um, hvussu stuðulin varð brúktur.
3. Fíggjarætlan skal fyriliggja.
4. Umsókn um stuðul skal vera grunninum í hendi í tíðarskeiðnum fyrst í februar til hálvan mars á hvørjum ári, sum stuðulin verður latin 28. mars. Felagið kunnar alment, nær klárt er at taka ímóti umsóknum og hvussu leingi. Umsóknir, sum koma uttanfyri nevnda tíðarskeið, verða ikki tiknar við.


text:
Viborg
Viborg er ein býur í Miðjútlandi í Danmark. Í býnum búgva 38.572 fólk (2014), hetta fólkatalið ger Viborg til tann 17. størsta býin í Danmark. Viborg er høvuðsbýur í Viborg kommunu, fólkatalið í Viborg kommunu er 94.486 (2014). Býurin er ein av elstu býunum í Danmark og liggur mitt í Jútlandi við tann søguliga Hernaðarvegin. Navnið á býnum, sum gjøgnum tíðirnar er blivið skrivað sum Wibjerg, Wibiærgh, Wybærgh, Wiburgh og á latíni sum Wibergis, vísir til eitt vígt stað til gudsdyrkan, eftirsum Vi á forndonskum merkir halgidómur, og so vísir navnið eisini til tað, at býurin liggur rættiliga høgt uppi. Viborg merkir sostatt "tað heilaga staðið á heygnum".
Viborg Kommuna er eftir víddini tann næststørsta í Danmark, næst eftir Ringkøbing-Skjern Kommunu. Síðan 1. januar 2007 hevur býurin verið sæti fyri miðfyrisitingina í Región Miðjútland.
Í 2012 varð Viborg kommuna kosin sum Ársins ítróttakommuna og Ársins ungdómskommuna.
Keldur[rætta | rætta wikitekst]


text:
Á fundi i dag tók stýrið fyri LOA-grunnin avgerð um at fylgja tilmælinum frá umsitingini í grunninum og játtaði 4 mió. kr. til verkætlanina "nýggj fimleikahøll í Runavík".
Hendan upphæddin kemur aftrat tí upphædd, sum Runavíkar Kommuna longu hevur sett av til verkætlanina. Ein fortreyt fyri, at LOA-grunnurin stuðlar við hesi upphædd, er, at Runavikar Kommuna finnur aðrar 1,7 mió kr. til verkætlanina, sum eru neyðugar, um ætlaðu tillagingarnar skulu kunna gerast.
Broytingar í mun til vinnandi uppskotið
Síðani vinnandi uppskoti um at byggja fimleikarhøllina við Løkin varð funnið í februar í ár, hevur tætt samskifti verið millum Runavíkar Kommunu og LOA-grunnin við tí fyri eyga at betra uppskotið. Í samráð við LOA-grunnin eru ymiskar broytingar gjørdar í vinnandi uppskotinum. Hesar eru m.a.:
• Fimleikahøllin er breiðkað, soleiðis at betri pláss er til ymiskar venjingar og frítt virksemi og spæl á sunnaru síðu.
• Sambindingin millum fimleikahøllina og ítróttarhøllina er vorðin meiri opin til gagns fyri størri tiltøk, og til íblástur, eggjan og synergi millum ymiska virksemi í høllini og møguligar áskoðarar. Tað ber tó til at steingja av við dragihurðum.
• Balkongin omanfyri áskoðaraplássini í fimleikahøllini fevnir nú um alla norðursíðuna av fimleikahøllini.
• Vestari partur av balkongini er settur av til styrki og konditiónsvenjing fyri allar ítróttargreinar
• Eystari partur av balkongini er settur av til uppihald.
• Tøka plássið til vanligan fimleik er víðkað.
• Endaveggurin í verandi ítróttarhøll eystureftir verður tikin niður, so hondbóltsvøllurin gerst størri og kann lúka neyðugar treytir.
• Eitt útiøki við útgerð til virksemi, sum avspeglar virksemið innadura, verður gjørt.
• Um nýggja høllin verður bygd við studningi frá LOA, økist víddin á veghæddini við 217 m² og á fyrstu hædd við 112 m², í mun til vinnaraverkætlanina.
Samstarvið við LOA-grunnin
Tætt samskifti hevur verið millum kommununa og Lokale- og Anlægsfonden um verkætlanina, síðani Runavíkar Kommuna á sumri 2011 samtykti at byggja nýggja fimleikarhøll við Løkin í Runavík.
LOA-grunnurin gav tíðliga i tilgongdini áhugaðu byggisamtøkunum íblástur við einum uppleggi um nýggjari hallarbyggingar í Danmark. Og grunnurin ummælti eisini innkomnu uppskotini í kappingini um at byggja høllina í Runavík.
LOA-grunnurin hevur greiðar treytir fyri, nær og hvussu stuðul verður latin. M.a. skulu verkætlanir, sum fáa stuðul, vera slóðbrótandi byggilistarliga og funktionelt í mun til aðrar líknandi verkætlanir í danska kongaríkinum. Eisini verður dentur lagdur á, at verkætlanirnar koma sum flestum fólkum til góðar.
Runavikar Kommuna fegnast um, at LOA-grunnurin seinasta árið hevur valt at stuðla tveimum stórum verkætlanum í Runavík. Nýggja Skótahúsið við Løkin hevur fingið tilsøgn um 2 mió. kr í stuðli, og nú hevur nýggja fimleikahøllin við Løkin so fingið játtað 4 mió. kr. í stuðli.


text:
Vegna asfaltering verður støðin hjá IRF í Trøllavík stongd fyri allari ferðslu týsdagin 3. juli, mikudagin 4. juli og hósdagin 5. juli.
Smærri fyrireikingar til asfalteringsarbeiðið byrja longu í dag, og kann øll ferðsla til støðina rokna við at verða smávegis tarnað av hesum.
Húsarhaldsposarnir í Suðuroynni verða tó heintaðir sum vanligt í komandi viku, og eisini verða bingjurnar á endurnýtsluplássunum tømdar sum vanligt.
Nærri kunning fæst við at venda sær til deildarleiðaran í Suðuroynni, Torfinnur Mortensen, ella til IRF.


text:
Selmar av Vollanum: FA snýtti TAKS
--- 09.08.2018 - 07:30
Perla: Nú er málið fyrnað.
Limirnir í FA, sum fram til mai 2006, ikki betaltu skatt av lívstrygging, fingu heldur ikki 20 milliónir í feriuløn, sigur Selmar av Vollanum. Oyggjatíðindi hevur í fleiri ár fylgt hesum málinum, sum verður mett at vera sera prinsipielt fyri limirnar í Føroya Arbeiðarafelag.
Úr arkivinum hjá Oyggjatíðindum, 2. november 2012:
Hendan gølan byrjar tá Selmar av Vollanum, sum limir í Føroya Arbeiðarafelag, fær at vita, at hann ov gamal til at vera umfataður lívstryggingarskipanini hjá FA.
Hetta finnur fuglfirðingurin seg ikki í, og so byrjar bardagin um at fáa síni rættindir.
Selmar av Vollanum gongur so langt sum til at siga, at tað er í lagi, at hann ikki skal vera umfataður lívstryggingarskipanina, men so vil hann bara hava peningin aftur, sum hann er trektur fyri av arbeiðsgevara.
Ikki talingur um, sigur FA, Ingeborg Vinther, formaður, sum hevði fullan stuðul í advokatinum, Páll Nielsen.
Men Selmar av Vollanum førir fram, at hann hevur krav uppá pengarnar, tí limirnir í FA eiga lívstryggingina.
Nei, sigur fakfelagið.
Selmar av Vollanum, velur tí at stevna eftir sínum kravi og rættin til egna lívstrygging, sum hann var trektur fyri líka síðani 1990.
Í rættinum staðfestir dómarin, at limirnir í Føroya Arbeiðarafelag eiga ikki sína egnu lívstrygging, og at Selmar av Vollanum tí heldur ikki hevur nakað krav í móti FA.
Hann tapir sakina.
Men tað prinsipiella við hesum dóminum er so, at inngjaldið, sum er tikið frá øllum limum, er tikið beinleiðis av lønini, uttan fyrst at verða skattað.
Hetta er annars eitt krav við slíkari trygging, og samlaða upphæddin er eisini risa stór, sum ikki hevur verið til skattingar.
Samanlagt eru limirnir í FA trektir fyri 130 milliónir, og danska tryggingarfelagið, Alka, fær at vita frá FA, at limatalið er 3.400 , ið eru knýtt at tryggingarskipanini.
Upphæddin, sum ikki er goldið skatt av, svarar til 60 milliónir. Talið kann vera nógv størri, sigur Selmar av Vollanum.
Tað undarliga hendi áðrenn dómin 29. oktober 2007, at knappliga hevði FA broytt mannagongd í sáttmálanum, galdandi frá mai 2007. Nú hevði FA fingið kaldar føtur, og trekkir ikki limirnar fyri lívstryggingargjaldið fyrr enn aftaná goldnan skatt, men tigur um broytingina undir dómsviðgerðini.
Nú hevur Selmar av vollanum fingið staðfest, at hann eigur onki í lívstryggingini, sum tó stendur í stórari andsøgn við, at hann eftirfylgjandi fer til arbeiðis, men nú verður kravdur at betala skatt av lívstryggingini, sum hann við dómi hevur fingið staðfest, at hann onki eigur í.
Selmar av Vollanum, velur at meldað FA fyri skattaundandrátt. Tað ger hann í skrivi, dagfest 10. februar 2008, men synd at siga, at nakað er komið burturúr, tó at Selmar hevur útflýggja skjøl, og eisini sagt seg til reiðar at koma á fund við Taks.
Selmar av Vollanum hevur verið tolin, tí í februar 2009, hevði hann í meira enn eitt ár, onki hoyrt frá TAKS. Hann velur tí at senda nýtt skriv, dagfest 10, februar 2009, meira enn eitt ár síðani hann meldaði málið, sum kann gevur landskassanum munandi av pengum.
Hann skrivar m.a. soleiðis:
Gjørt verður vart við, at undirritaði 10. Februar 2008, sendi táverandi Toll- og Skattstovu Føroya (TAKS), bræv, har Føroya Arbeiðarafelag varð klagað og meldað fyri skattaundandrátt og skattasvik við lívstryggingarinngjaldinum hjá limunum.
Havi ikki enn fingið skrivligt svar uppá áheitan mína.
Undirritaði vísti til fleiri greinar í bløðunum um álvarsomu støðuna. TAKS hevur váttað, at lívstryggingin er persónlig og fylgir liminum, og at inngjøldini skulu skattast.
TAKS hevur skrivað soleiðis um samlagstrygging, ið er ein lívstrygging:
“Ein samlagstrygging er ein lívstrygging, ið verður stovnað fyri fleiri persónar.
Hetta er ein váðatrygging uttan uppsparing og uttan afturkeypsvirði. Ofta verður ein samlagstrygging teknað av arbeiðsgevara ella av yrkisfelag.”
Tað er sostatt ongin ivi um, at limirnir eiga tryggingina, men hetta er ikki tað, sum dómurin sigur!?
- Sum víst á í brævinum 10. Februar 2008, er tað prinsipiella í málinum, at FA, saman við arbeiðsgevarunum hevur stýrt inngjaldinum til lívstryggingina uttanum føroysku skattaskipanina, heilt fram til 1. Mai 2007, tá ið høvuðssáttmálin verður broyttur, soleiðis at øll inngjøld til lívstryggingina verða skattaði frá hesum degi, skrivar Selmar av Vollanum, m.a. í brævinum til TAKS, og seinast vit frættu frá Selmar av Vollanum, var boðskapurin tann sami:
FA snýtti...
- Taks hevur verið tigandi... Líka til nú Taks staðfestir í innlitsbøn, at Taks er snýtt, men at málið er fyrnað.


text:
Orð og lag: Aage Samuelsen
Týtt: Kajfinn Hammer
Upprunaheitið: Jeg sunket var ned i det dype dynd
1. Eg sokkin djúpt í díkið niður var,
og dálkaður av heimsins synd eg var;
so vónleyst, tómt var alt á mínum veg,
mín ivi var: Hvør kundi loysa meg?
2. Tess meira eg av heimsins brunnum drakk,
tess djúpari og djúpari eg sakk;
í barmi hjartað ringdi seg í neyð,
alt verri bleiv, hvat verðin enn mær beyð.
3. Í míni kvøl eg rópti: Góði Guð,
frá míni synd og neyð meg fría út!
Og til mín Harrin rætti sína hond,
Hann loysti av mær Satans sterku bond.
4. Eg tváaður í Jesu blóði varð,
nú kann eg siga: Guð mær góður var!
Hann Andans dóp og tungur gav sum pant,
eg glaður síðan havi Guði tænt.
5. Um stríðið harðnar, eg tó stevni fram
í trúgv til Himmalin eg nái fram.
Á, hvør ein náði, skjótt eg eri har,
skal síggja Hann, sum syndir mínar bar.


text:
Vil tálma veiðu av smáum svartkjafti
Vil tálma veiðu av smáum svartkjafti
Á fyrsta sinni verða nú tiltøk sett í verk til tess at verja ungfiskin í svartkjaftafiskiskapi í føroyskum sjógvi.
Høgni Hoydal, landsstýrismaður í fiskivinnumálum, lýsir nú nýggjar reglur, sum skulu forða fyri, at ov nógv verður veitt av smáum svartkjafti í føroyskum sjógvi.
Hetta verður gjørt eftir, at tað í fjør vár og nú aftur í vetur vísir seg, at skipini, sum royna eftir svartkjafti í føroyskum sjógvi, fáa meira enn vanligt av smáum svartkjafti.
Landsstýrismaðurin heldur, at tað er í andsøgn við góða stovnsrøkt at fiska smáan svartkjaft, ið ikki er komin í gýtingaraldur. Hann vísir á, at Føroyar, sum eitt av stóru svartkjaftalondunum, hava skyldu at gera sítt til, at stovnurin er væl fyri, og at sum mest kann seta til stovnin.
Fyri at tálma veiðu av smáum svartkjafti, hevur hann tí gjørt av at seta reglur, ið kunnu verja ungfiskin. Nýggju reglurnar áseta hámark fyri, hvussu nógvur ungfiskur er loyvdur í fiskiskapinum eftir svartkjafti, og at skiparin hevur skyldu at boða Vørn frá, um meira enn 50 prosent í hvørjum háli er svartkjaftur minni enn 23 cm. Vørn kann síðani seta bráðfeingis veiðibann á leiðini, har íblandingin er ov stór.
Reglurnar verða settar í verk fyri øll skip, ið fiska svartkjaft í føroyskum sjógvi.


text:
Møguligt verkfall á donsku sjúkrahúsunum
Danska sjúkrahúsverkið fyrireikar seg til eitt møguligt verkfall 4. apríl.
Í fyrstu atløgu verður akutt viðgerð ikki ávirkað, og skuldi verkfallið blivið hert, fara sjúkrahúsini altíð at viðgera lísvneyðugar viðgerðir. Tað ber til at lesa meira um verkfallið á
https://www.rigshospitalet.dk/presse-og-nyt/nyheder/nyheder/Sider/Strejke-påvirker-ikke-akutte-patienter-.aspx
Vit vita enn ikki hvussu hetta fer at ávirka føroyskar sjúklingar. Vit fylgja støðuni neyvt, og kunna okkara sjúklingar, so skjótt vit vita nærri. Sum nú er, planleggja vit í føroyska sjúkrahúsverkinum sum vanligt.
Sjúklingahotell Tórshavn verður ikki rakt av verkfallinum.


text:
4G/LTE mobilt internet og Wi-Fi: Størsta alheimsfarsóttin nakrantíð? – full grein.
4G/LTE Mobil Internet og Wi-Fi: Tann størsta alheimsfarsóttin nakrantíð? Eftir Martin Möhrke Nógv fólk eru enn ónervað av teim møguligu fylgjunum av geisling frá fartelefonum, tráðleysum neti og øðrum tólum, sum geva geisling. Undantikin eru tey, sjálvandi, sum eru vorðin reiðiliga sjúk og eru fullgreið yvir hesar fylgjur. Hetta er kortini ein lítil bólkur. Tá ið avtornar, sleppur eingin livandi vera undan teirri ávirkan, sum ónatúrlig geisling hevur á kyknubygnaðin í kroppinum. Bara nøkur fá lond í Europa hava tikið stig til at verja sínar íbúgvar við at kunna teir og við at krevja, at...Les Meira
4G/LTE mobilnetið: Størsta alheimsfarsóttin nakrantíð?
4G netið hevur álvarslig hjáárin á heilsuna hjá fólki Martin Möhrke, undangongumaður í vanligari og alternativari náttúruvísind, sigur, at eitt alsamt vaksandi tal av fólki nú dregist við óforklárligar sjúkur, sum standast av mikrobylgjugeisling frá m.a. 4G/LTE netinum. Í 2002 var eitt út av 30 fólkum strongt av mikrobylgjugeisling – og í 2012 var talið eitt av trimum fólkum. Hetta sæst við blóðmátingum ella spýttmátingum. Blóðmátingarnar vísa, at mikrobylgjugeislingin hevur ógvusliga ávirkan á hjánýruni og á kortisoninnihaldið í blóðinum. MRI/PET og infrareyðar skanningar vísa broytingar av...Les Meira


text:
Gjógv millum mál og veruleika í eldrarøktini
Hetta vísir kanning, ið Ása Róin, adjunktur á Sjúkrarøktarfrøðideildini, hevur gjørt og sum er grundarlag undir kapitli, hon hevur skrivað í nýggjari bók um eldrarøkt
Ása Róin, Ph.D. og adjunktur á Sjúkrafrøðideildini hevur skrivað kapittul í bókini Cultures of Care in Aging, sum kemur út í apríl í ár. Kapittulin ber heiti: Person-environment fit and quality of care.
Bókin er úrslit av einum samstarvið millum granskarar innan gerontologi frá fleiri evropeiskum londum, Canada og India og er ritstjórnað av professarunum T. Boll, D. Ferring og J. Valsiner.
Kapittulin viðgerð kvalitet í eldrarøktini og greinar dáta frá samrøðum við eldri heimabúgvandi borgarar í Føroyum. Politiskt ber ætlan fyri eldraøkið boð um, at røkt og stuðul skal taka støði í tørvi hins einstaka.
Hetta er tó ikki altíð tað, tann eldri upplivir í gerandisdegnum. Bygnaðurin og vantandi samskipan av veitingum tarnar menningini av eldrarøktini, og enn er langt frá ætlan til veruleika.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Orð: Niclas Johannesen og Petur Háberg Jacobsen
Lag: Petur Háberg Jacobsen
So inniligt alt tykist her, øll smílandi og fró,
savnaði í semjuni um høgu himnaglóð.
Føgur eru orðini, sangur ljómar væl,
hann durvar burt í dreyminum til vakurt orgulspæl.
Vaknar hann við kaldan dreym, maður boðar frá,
orgulspælið tagnað er, sek er mansins trá,
tøgnin skurrar, hvat er her, gevur nakar gætur?
Aftan fyri smílini mangt eitt hjarta grætur.
Hann stillisliga fer útum og droymir um ein stað,
hinumegin hetta lívsins tronga garðarlag,
skýggj av lofti hvørva tá, og sólin hitar kinn,
tekur hann í egnan barm, og fer so aftur inn.
Hann setir seg og syngur við um frelsu og tað navn,
ið bjóðar lív og sálarfrið ein sunnudag í Havn.
Skilir nú at aftanfyri hvørt eitt hvat og hví,
býr ein fjøtrað mannasál, ið stríðist lívsins stríð.


text:
- Á Kristus bert mín vón er bygd
- Áður óljóð fylti sinnið, sorgin nívdi meg
- Burtur mín syndaskuld er
- Ei eina eg á lívsins vandavegi
- Ein søga so vøkur varð søgd mær
- Fró og glað vit teg tilbiðja
- Guds náði er botnleys
- Hann gevur meir náði, tá byrðarnar tyngjast
- Her vit kunnu skatta allar dýpdir havsins
- Jesusi tæna eg íðin vil her
- Mær ein bústað Jesus til reiðar ger
- Mín Harri kann byrðina bera
- Opna mítt eyga, biði eg
- Signaði morgun, dýrdligur er
- So dapur er dagurin – sólin burt fer
- Syndin meg bant, tá eg gleðiboð fekk
- Tá ið myrkast var náttin, ódnin herjaði á
- Tykist ferðin mangan tunglig niðri her
- Um eg eri lítil, røkki eg
- Vit menniskjabørn eru sett her á fold


text:
Aftur í ár verður ein roynd gjørd at fáa eitt lið í 3. deild, soleiðis at fleri leikarar, ið ikki hava møguleika ella hug at venja fleiri ferðir um vikuna kunnu spæla fótbólt. 3. deild hevur fingið
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Tað er bara eitt verri enn, at fólk tosa um ein. Tað er, at eingin tosar um ein"
Oscar Wilde


text:
Argjabáturin vann
Jóannes Hansen 13.06.2015 (16:30)
Argjabáturin basti Heiðabátinum
Tað var so tætt og harvið spennandi, sum tað ber til at vera, tá ið 8-mannaførini kappaðust á sundalagsstevnu í Kollafirði í dag.
Heiðabáturin vann fyri viku síðani á norðoyastevnu í Klaksvík, og Argjabáturin var minni enn eitt sekund aftanfyri. Tá var tað um reppið, at Argjabáturin tók Heiðabátin.
Í dag var gongdin tann sama, sum hon var fyri viku síðani, og tá ið teir fóru undir endaspurtin tóktist tað sum um, at úrslitið fór at verða tað sama í dag.
Soleiðis var tað ikki. Argjabáturin gekk øgiliga væl í endaspurtinum, og tá ið bátarnir fóru um málið var Argjabáturin 9/25 av einum sekundi undan Heiðabátinum.
Tað hveur verið roknað vit, at Tofta Regin úr Vági skuldi standas eg væl í ár. Tað miseydnaðist í Klaksvík hjá vágbingum at bjóða av í kappingini um fremsta plásið, og soleiðis var tað eisini í dag.


text:
U20 landsliðið við monnum tapti seinnapartin fyri Sveis í dystinum um triðja plásssið í EM-kappingini í Makedonia. Sveis vann trygt, 32-17.
Sveis gjørdist ein ov stórur biti at gloypa, samstundis, sum føroyingarnir ikki spældu upp sítt besta.
Í fyrra hálvleiki fingu okkara menn bara bóltin í sveisiska netið sjey ferðir og vóru níggju mál aftanfyri, tá farið var til hálvleiks. Tað kom ongantíð glið á føroyska spælið og harvið kom ongantíð spenningur í dystin.
Málskjúttar:
Brandur Halgirsson 6
Vilhelm Poulsen 3
Høgni Zachariassen 3
Bergur Ákason 1
Djóni Jansson Petersen 1
Ólavur av Fløtum Mittún 1


text:
Tórik Abraham Rouah og Jógvan Ingvard Olsen vóru fríggjadagin í sonevndu Dúgvuholuni á eystaru síðu við Eiðiskoll. Tað vísti seg at opið varð ígjøgnum, og løtu seinnu komu teir út á vestaru síðu.
- Vit hava roynt hetta í hálvtannað ár og nú eydnaðist tað. Tað var nærmast av tilvild, tí upprunaliga ætlaðu vit okkum upp á risan, greiðir Tórik frá.
Í næstu viku skulu teir við ferðafólki upp á Risan, og tí ætlaðu teir at festa nakrar boltar afturat, so farleiðin niðan gjørdist betri.
- Tað svart í mjørka og vátt, so tað nyttaði einki. Men so fóru vit vestur um, og har var av fínasta veðri. Vit gjørdu so av at fara í Dúgvuholuna.
Teir vórðu síðani settir av við Kolslíð, har eystari munnin er, og byrjaðu at ganga. Hóast tað ikki var ætlanin at gera hendan túrin í holuna, so vóru teir fyrireikaðir upp á ymiskt.
- Vit riggaðu til við góðum ljósi og hjálmi, men annars ikki nakrari serútgerð.
Tað var grýtut í holuni, og vit gingu ikki skjótt. Túrurin gjøgnum holuna tók einar 10 minuttir.
- Vit høvdu sjálvandi vónað, at tað var opið ígjøgnum, men vit høvdu als ikki væntað tað. Tá vit vóru komnir umleið í helvt, sóu vit ljós hinumegin, sigur Tórik um serliga túrin teir upplivdu í fríggjadagin.
Teir hava prátað við nógv fólk av Eiði og fólk sum javnan eru í holum í Føroyum, men eingin veit um, at fólk hava gingið gjøgnum Dúgvuholuna.
Ein rúgva av dúgvum vóru í holuni, greiðir Tórik frá, og harav kemur ivaleyst navnið Dúgvuholan.
Sí video frá túrinum omanfyri.
Les eisini: Sótu og kúrdu 30 metrar uppi á Risanum í eitt heilt sjóvarfall


text:
Vágs kommuna: So eru nýggju gøtuljósini av Tríkantinum á Sandinum og inn í Líðina, heilt inn til býarskeltið innanfyri omankoyringina til Oyrarnar, tendraði.
Gomlu gøtuljósini eru skift við nýggj LED-ljós, og verða gomlu træ-lyktapelarnir nú tiknir niður.
Verkætlanin, sum Landsverk varir av, er gjørd sum liður í ferðslutrygdarætlanini, sum verður framd í samstarvi millum Vágs kommunu, Landsverk og Løgregluna.
Við nýggju LED-gøtuljósunum er farleiðin inn í Líðina vorðin munandi betri upplýst og hevur hetta eisini stóra ávirkan á ferðslutrygdina í økinum. Komandi ár verða eisini gjørd onnur átøk fyri at bøta um ferðslutrygdina inni í Líðini.
Leggjast kann afturat, at ferðslutrygdarætlanin sjálvsagt fevnir um alla kommununa og eru eisini ætlanir um fleiri átøk í 2018, og eru peningur eisini settir av til endamáli á fíggjarætlanini hjá Vágs kommunu.
Tað eru MR-EL og E-Grevstur, sum hava staðið fyri arbeiðinum fyri Landsverk.
Upptøkurnar niðanfyri gjørdi Niels Jacob Eysturberg.
So er betur ljós á sandinum
Opslået af Niels Jacob Eysturberg på 19. december 2017


text:
Ungi havnardrongurin Óli Mortensen megnaði í kvøld at svimja seg til silvurheiðursmerki, tá ið hann á Reykjavík International Games í Íslandi svam 1500 metra uppá 16:09.16, aftanfyri bara íslendska OL-luttakaran Anton Sveinn McKee á 15:59.95. Ein ófør tíð hjá Óla, og stórt persónligt met í mun til teir 16:17.10 sum hann svam á Norðurlendsku Meistarastevnuna fyri Ung, farna summar. Og sum Bartal skrivar í viðmerkingunum, eisini nýtt føroyskt juniormet. Sí úrslitalistan her.
Óli fer at luttaka í 400 metra frísvimjing í morgin, har hann sambært startlistanum liggur til eitt bronsuheiðursmerki, og sunnudagin svimur hann so eisini 200 blandað og 200 frí. Reykjavík International Games er altjóða seniorstevna á langgeil, sum íslendska svimjifelagið Ægir skipar fyri á hvørjum ári. Óli er enn bara juniorur, enntá í yngra árganginum av teimum báðum sum eru juniorar beint nú.
Leinki til live timing og sovorðið sæst her á heimasíðuni hjá Ægir


text:
Sparingarnar á Setrinum reka ung av landinum
Politiski myndugleikin hevur ferð eftir ferð gjørt greitt, at man ynskir, at ung støðast í Føroyum. Ein stórur partur av tí merkir, at man veitir eitt útbúgvingartilboð til tey ungu, sum tey ynskja sær. Fróðskaparsetrið røkir ein stóran part av hesi uppgávuni.
Vøkru orðini tykjast tó ikki at standa mát við politisku avgerðirnar, nú Setrið skal spara fyri heili 7 milliónir krónur.
Ráð Teirra Lesandi á Setrinum vil við hesum skrivi vísa sína ónøgd við sparingarnar og heita á avvarðandi myndugleika um at rætta hetta.
Tað, at ongin lesandi verða tikin upp til búskaparfrøði í 2018, er beinleiðis at biðja tey ungu um at flyta av landinum komandi summar. Búskaparfrøði er tann útbúgvingin, sum hevur lægst miðalaldur, og hevur stórar flokkar av ungum. So um útbúgvingin ikki er ein møguleiki í Føroyum, fara tey sjálvsagt av landinum at fáa sær útbúgving. Tað er ongin av okkum, sum kann siga tey ring fyri tað, tí vit kunnu ikki vænta, at ung fólk, sum ynskja at lesa búskaparfrøði fara at skifta kós til at verða t.d. timburmenn ella maskinmeistarar, bara tí tað nú er eitt útbúgvingartilboð minni.
Les løgfrøði ókeypis uttanlands ella gjald fyri tað í Føroyum. Hetta er valið, sum samgongan gevur teimum ungu. Tey flestu ungu hava sínar fíggjarligu raðfestingar í lagi og flyta uttanlands. Samstundis kunnu vit her heima máa støðið undan okkara norðurlendsku útbúgvingarskipan, vælferðarsamfelag og hugsjón um útbúgving, sum vanliga tryggjar, at øll hava rætt at nema sær útbúgving ókeypis og harvið skapa eitt javnari samfelag.
Grundgevingin hjá hesari samgonguni, fyri at Setrið skal spara, er júst hetta, at fíggjarligu raðfestingarnar hjá Setrinum ikki eru í lagi, at man hevur brúkt meir enn eitt nú Landssjúkrahúsið. Visjónin um Føroyar sum samfelag er ikki longur eitt javnari samfelag, eitt samfelag har ung trívast, men eitt samfelag har útbúgvingartilboðini til ung skulu standa mát við, hvussu nógv fólk hava verið á sjúkrahúsi, og hvussu nógv tað hevur kosta. Samstundis kunnu vit koyra skjótari millum Havnina og restina av Føroyum í milliarda-tunli. Hugsanin um, hvør tað verður, sum skal koyra í milliarda-tunlinum um 40 ár, er neyvan ímyndin av gomlum monnum í kolli, sum tó er væl hugsandi, tá tey, sum eru ung í dag, eru flutt.
Tað er eyðsæð, at tað er ikki innanhýsis á Setrinum, at fíggjarligu raðfestingarnar ikki eru í lagi, men úti í politisku skipanini, sum nú rykkir teppið undan vøkstrinum og økta talinum av lesandi á Setrinum seinastu árini.
Fróðskaparsetrið skal halda seg innan fyri almennu játtanarkarmarnar, og tískil hevur Stýrið fyri Setrið sett sparingarnar í verk fyri uml. 7. milliónir kr. Umframt sparingarnar omanfyri fara tær eisini at raka valfak hjá lesandi, starvslæra verður skerd, minni lestrarvegleiðing, kt-hjálp og starvssetanir. Tað er sjálvsagt, at hetta fer at minka um fakliga støðið á Setrinum, eins og tað fer at minka um tænastuna, sum Setrið veitir til lesandi, tænastur sum eisini eru við til at halda lesandi til, tá tey hava hug at fella frá. Um vit skulu til at leita eftir orsøkum til eitt høgt fráfall á Setrinum, har Setrið hevur ávirkan, kunnu vit byrja her. Hevur Setrið ikki møguleika at veita somu útbúgvingar og útbúgvingarkarm sum aðrastaðni - ja, so fara lesandi aðrastaðni.
Avvarðandi myndugleikin, sum er Mentamálaráðið, má taka støðuna í størsta álvara. Besta loysnin er, um Mentamálaráðið spyr um eykajáttan frá Løgtinginum, soleiðis at sparingarnar ikki verða til nakað. Tað hevur ovurstóran týdning, at Setrið ikki verður spart. Hetta er ein sera álvarsom støða.
Ráð teirra Lesandi heitir á politisku myndugleikarnar um at rætta hetta mistakið. Ein eykajáttan á 7 mió. kann seta úr gildið hesar sparingarnar.
Ráð Teirra Lesandi á Setrinum
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Býráðsfundur var á Tvøroyri í dag, og tað er greitt at samgongan í býráðnum er slitnað. Men hóast nýggi meirilutin hevði ynskt at fáa nevndarval á skrá til fundin í dag, var tað ikki á skránni.
Tað er rættiligt rumbul í á Tvøroyri, eftir at borgarstjórin, Kristin Michelsen, hevur mist meirilutan.
Kristina Roest tók seg av Kommunulistanum í fjør, tí hon ikki kundi góðtaka arbeiðslagið í samgonguni. Nú er greitt, at hon hevur tikið seg saman við Javnaðarflokkinum á Tvøroyri og hevur gjørt samgongu við hann.
Í tíðindunum hjá KVF í gjár varð sagt, at nýggi meirilutin vildi hava nevndarval á skrá til býráðsfundin í dag, men sambært KVF var onki nevndarval á skránni til býráðsfundin, sum byrjaði klokkan 12.00 í dag.
KVF endurgevur Kristin Michelsen fyri at hava sagt, at tað ikki er vanligt at hava stórmál á skrá til eykabýráðsfundir ímillum jól og nýggjár, men at einans smærri mál verða viðgjørd í dag.


text:
Í arbeiðsbókini eru uppgávur til tríggjar teir fyrstu partarnar í næmingabókini:
1. Lív og náttúra,
2. Lívið undir sjóneyku
3. Mannakroppurin.
Til hvønn partin eru fýra uppgávusløg:
venjingar við vegleiðingum,
"minnist tú?" spurningar,
"hevur tú skilt?" spurningar
og uppgávur.
Stuðulsbólkur: Annbritt Toftegaard, Karl Thomsen, Búi Brattaberg, Lissi Hansen
Ritstjóri: Pól Jespersen.
Í lívfrøði til 7. flokk eru fýra partar. Fyrsti partur er um náttúrusøgu, annar partur er um lívið undir sjóne...
Lærarabókin hevur á leið sama bygnað sum næmingabókin og arbeiðsbókin. Fyrsti partur er um lív og náttúru, ann...


text:
- Tíðindi, mentan og ítróttur
Kardinalur í rættin
Avstralski kardinalurin, George Pell, sum eisini er fíggjarstjóri hjá pávanum, er í rættinum í dag í Melbourne í sambandi við tríggjar skuldsetingar um kynsligan ágang, tað upplýsir Belinda Wallington, dómari við rættin í Melbourne.
Avstralska løgreglan hevur áður lýst skuldsetingarnar sum "søgulig kynslig brotsverk", men hevur ikki almannakunngjørt smálutir í málinum. Sambært blaðnum, Sydney Morning Herald, er talan um meira enn eitt offur.
Ágangur skal verða framdur við ein svimjihyl í 1970-árunum í býnum Ballarat, sum er 120 kilometrar í útnyrðing úr milliónabýnum Melbourne.
Tá arbeiddi fíggjarstjórin í Vatikaninum sum prestur í økinum, skrivar blaðið.
76 ára gamli fíggjarstjórin í Vatikaninum vísir øllum skuldsetingum aftur og sigur, at her er talan um gívrajagstran eftir sær. Hann noktar at siga meira, fyrr enn málið er avgjørt.
Pávin hevur givið Pell farloyvi í óásetta tíð, skrivar New York Times.
Meira enn 40 løgreglufólk og fleiri fjølmiðlar stóðu uttanfyri rættarhølið, tá Pell kom.
Mótmælisfólk róptu eftir skuldsetta kardinalinum, sum saman við sakførara sínum kvikaði sær inn í rættarbygningin í morgun.
Í Avstralia er einki fyrningarmark í málum um kynsligan ágang, skrivar Ritzau.
Sí eisini


text:
Føroya Pedagogfelag skipar fyri tiltaki fyri limum sínum um eftirlønarviðurskifti í Smæruni í hølunum hjá Starvsmannafelagnum í Havn 18. Juni kl 18.00 Í samband við tiltakið hava vit fingið umboð frá LÍV at kunna teg, sum er sáttmálasett/ur, um eftirlønarviðurskifti. Tað verður Gunnvør Dam Jensen, tryggingarserfrøðingur, sum fer at greiða frá hvussu støðan hjá … Continue reading Eftirlønarviðurskifti hjá limum felagsins
Tín eftirløn
Føroya Pedagogfelag skipar fyri áhugaverdum tiltaki fyri limum sínum um eftirlønarviðurskifti í Smæruni 18. Juni kl 18.00. Gunnvør Dam Jensen frá LÍV greiðir frá um eftirløn hjá teimum sáttmálasettu, ímeðan Bjarni Mortensen frá Fíggjarmálaráðnum greiðir frá um eftirløn hjá teimum tænastumannasettu. Tiltakið er ókeypis. Tilmelding fer fram við at senda teldupost til pedagog@pedagogfelag.fo Fyri at … Continue reading Tín eftirløn


text:
Jón Sonni Jensen er úr Vestmanna.
Hann hevur altíð verið kreativt virkin.
Luttók í ólavsøkuframsýniongini Slóðarblóð í Listaskálanum í 2007 og síðan tá havt og skipað fyri framsýningum.
Í posthúskjallaranum í Tórshavn (2007); Á torginum í SMS (2007); í 'Staðnum', Ungdómshúsið í Vestmanna (2008); umborð á Smyrli (2008); Varmakelduframsýningini (2009); ólavsøkuframsýningini í listaskálanum 2009.
Hann hevur eisini prýtt og innrættað ungdómshúsið Staðið í Vestmanna.
Í september 2009 byrjar hann í listaskúla í Onglandi.
Myndprýðingar:
2009 Tula er vát (Lydia Didriksen)
Uglan Una (Lydia Didriksen)
Vinni vespa (Oddvør Johansen)
Sjúrður og dvørjamoy, Mín jólabók
Hundanstíð, Mín jólabók
Ongin inni, Mín jólabók
Vit eru ikki vinkonur, Mín jólabók
2010 Mín jólabók
2014 Einaferð var tað ...
Heimasíða:
http://www.jonsonnijensen.com/


text:
U19 gentur: Vunnu á Íslandi
U 19 genturnar, sum eru í evropeiskari kapping í Onglandi í hesum døgum, vunnu í dag 3 – 1 á Íslandi.
Tær komu ikki væl frá byrjan og taptu fyrsta settið 18-25, men so kom vend í, hóast tað gjørdist sera spennandi og javnt.
Føroyar vunnu øll hini settini við bert tveimum stigum á muni: 25-23, 26-24 og 25-23. Eitt stórt bragd hjá føroyska liðnum og føroysku venjarunum Kristiani Mikkelsen og Jákupi Fjallsbak.
Fyrr í dag leikti liðið í móti Norra, men tá taptu tær 3-0, við settmuninum 16-25, 13-25 og 14-25.
Føroyar gjørdust sostatt nr. 2 í bólkinum og skulu í morgin leygardagin leika fjórðingsfinalu ímóti nr. 3 í hinum bólkinum, sum gjørdist Ongland. Hesin dysturin byrjar klokkan 11.30.
Dysturin verður stroymdur her:
https://www.247.tv/live/volleyball/nevza-u19-international-championships
(Stroymingin kostar tó. Beinleiðs stroymingin frá hvørjum dysti kostar £5, og endursendingarnar kosta £2.50)